মহাপুৰুষ মাধৱদেৱ - যুৱপ্ৰজন্ম আৰু আমাৰ কৰণীয়\nল’ৰালিৰ পৰাই ‘বৰগীত‘ৰ শেষত প্ৰায়ে ‘কহয় মাধৱদাসে‘ বাক্যাংশটি শুনি ভাবিছিলো কিয়নো ৰচয়িতাই নিজকে ‘দাস‘ বুলি কৈছে`। সত্ৰত জ্যেষ্ঠসকলৰ লগত ‘নাম‘ গাওঁতে কথাবোৰ অলপ ধৰিব পৰা হ’লো।\nপাঠ্যপুথিত অগ্নিকবি কমলাকান্ত ভট্টাচাৰ্যই লিখা ‘অসম গৌৰৱ‘ কবিতাত ‘মাধৱদেৱ এক সুকবি প্ৰধান; অসভ্য দেশত জন্মি নষ্টনাম‘ পঢ়া মন-মগজুত ভীষণ ক্ৰিয়া হ’ল।\n‘মাধৱদেৱৰ ৰচনাত ভক্তিৰস‘ শীৰ্ষক প্ৰৱন্ধ এটিও আমাৰ পাঠ্যপুথিত আছিল।\nমহাপুৰুষ দুগৰাকীৰ ভক্তি আন্দোলনৰ সেন্দুৰীয়া পথৰ এটা বিন্দুত উপস্থিত হোৱাৰ সৌভাগ্য থকা যেন লাগে মহাপুৰুষ মাধৱদেৱৰ গুণ-গৰিমা বখানি শেষ কৰিব পাৰিম জানো। ‘নামঘোষা‘ৰ একোটি ঘোষাই একোখন দৰ্শন পুথি।\nএটি বৰগীতেই একোখন বৃন্দাবন, এখন ঝুমুৰা ৰসৰ অপূৰ্ব সমাহাৰত গঢ় লয় সমুদ্ৰ।\nসামান্য বিচাৰ বুদ্ধিৰে আমাৰ চৌপাশৰ পৃথিৱীখনক বিভিন্ন ৰূপত দেখাৰ চেষ্টা কৰো। বিজ্ঞানৰ দৃষ্টিভংগীৰে বিশ্বখনক চোৱাটোৱেই আধুনিক মানুহৰ মূল কাম।\nপ্ৰকৃতিৰ নিয়মসমূহক বিজ্ঞানে যথাসম্ভৱ ব্যাখ্যা কৰিবলৈ চেষ্টা কৰে আৰু বহুক্ষেত্ৰত সমৰ্থ হয়। এচাম মানুহে ‘ধৰ্ম বনাম বিজ্ঞান‘ৰ তুলনা কৰি পানী ঘোলা কৰে আৰু দুয়োটা গভীৰ বিষয়ৰ তাৎপৰ্য হানি কৰে।\nবিজ্ঞানৰো এক ধৰ্ম আছে আৰু ধৰ্ময়ো বিজ্ঞানক এৰি চলিব নোৱাৰে। শিৱ মন্দিৰৰ ত্ৰিশূলপাতৰ লগতে ব্ৰজ নিবাৰক লোৰ দণ্ড থাকে। অৰ্থাৎ বৈজ্ঞানিক পদ্ধতিৰে ধৰ্মমূলক কাম কৰিব পাৰি।\nথাপনাত দিয়া বন্তি তেল নোহোৱাকৈ জ্বলি নাথাকে। কিন্তু বিজুলীশক্তিৰে বন্তি জ্বলালে আধ্যাত্মিকতাৰ অভাৱ যেন লাগে। বস্তুবাদ আৰু ভাৱবাদৰ সীমাৰেখাডাল স্পষ্টকৈ আঁকিবলৈ বৰ উজু নহয়।\nনৱবৈষ্ণৱ আন্দোলনতো তৎকালীন বৈজ্ঞানিক মানসিকতাৰ প্ৰভাৱ বিদ্যমান।\nবলিবিধানৰ দৰে বীভৎস কাণ্ডৰ বিপৰীতে ভক্তিৰ জৰিয়তে ঈশ্বৰ সাধনা আৰু ইয়াৰ সমান্তৰালভাৱে সমাজখনক সাহিত্য-সংস্কৃতিৰ নতুন ভাৱধাৰাৰে উজ্জীৱিত কৰাৰ যি নিৰন্তৰ প্ৰয়াস সেয়া বিশ্বৰ ইতিহাসতে বিৰল ঘটনা।\nমহাপুৰুষ শংকৰদেৱ আৰু মাধৱদেৱৰ লগতে আন বৈষ্ণৱ আতাসকলে আমাক দি থৈ যোৱা বিশাল ৰত্নভাণ্ডাৰক আমি কেনেদৰে সংৰক্ষণ কৰিব পাৰো তাৰ ওপৰতেই আমাৰ ভৱিষ্যত অস্তিত্ব নিৰ্ভৰ কৰিব।\nকিন্তু নৱপ্ৰজন্মক উদ্বুদ্ধ কৰিব পৰাকৈ আমি বিদ্যায়তনিক দিশত যি ব্যৱস্থা ল’ব লাগিছিল সেয়া লোৱাত যেন সম্পূৰ্ণ সফল হ’ব পৰা নাই।\nআধ্যাত্মিক আৰু ঈশ্বৰৰ মহিমাৰ কথা আমি যিমান নক’লেও আজিৰ যুৱপ্ৰজন্মই সকলো কথাৰে বাস্তৱতাক ফঁহিয়াই চাব বিচাৰে। আজিৰ প্ৰতিটো কথাই জীৱন আৰু জীৱিকাৰ লগত সম্পৰ্কিত।\nএই কথাও ঠিক যে জীৱিকাৰ তাড়ণা থাককেই বা নাথাকক বহু মানুহ হৈ পৰিছে অত্যন্ত লোভী। ৰাতিয়ে দিনে ৰাম নাম লৈ বাহি্যকতাৰে চমক সৃষ্টি কৰা মানুহেও ৰাজহুৱা ধনৰ অপচয় কৰি সমাজৰ উন্নতিত বাধা দিছে।\nভক্তিমূলক অনুষ্ঠানত মানুহৰ প্ৰদৰ্শন কামিতা বাঢ়িছে। বাহ্যিকতাই অনুষ্ঠানৰ সাৰমৰ্মক ঢাকি পেলাইছে। এইবোৰৰ বৰ্ণনা কৰি শেষ কৰিব নোৱাৰি।\nসেয়ে পুনৰ আহিছো মহাপুৰুষ মাধৱদেৱৰ প্ৰসংগলৈ। তেখেতৰ জীৱনক আদৰ্শৰূপে ল’ব পাৰিলে আমি বহু পৰিমাণে নিয়ন্ত্ৰিত হ’ব পাৰিম।\nআমাৰ অহংকাৰ, ভোগলিপ্সা আৰু মতিভ্ৰম দূৰ কৰাত ‘নামঘোষা‘ই সহায় কৰিব। উদাহৰণ স্বৰূপে–\n“তোমাৰেসে অবিদ্যায় আমাক মুহিলে হৰি\nনাজানোহো তোমাৰ তত্ত্বক।\nতোমাৰ চৰণে হৰি শৰণে পশিয়া সাৰ\nকৰিলোহোঁ তোমাৰ নামক।।”\nসকলোতকৈ গুৰুত্বপূৰ্ণ কথা যে অগ্ৰজসকলে নিজৰ ঘৰত সৃষ্টি কৰা পৰিৱেশ। যুৱপ্ৰজন্মই বয়স বৃদ্ধিৰ লগে লগেই সংসাৰৰ বিভিন্ন ঘটনা আৰু পৰিঘটনাৰ দ্বাৰা প্ৰভাৱিত হয়।\nসমগ্ৰ ভাদ মাহজুৰি অসমৰ নামঘৰসমূহত যি সুন্দৰ পৰিৱেশে বিৰাজ কৰে তাৰ তুলনা নাই। কিন্তু ভাদমাহৰ পৰা ব’হাগৰ বিহু পৰ্যন্ত বিৰাজ কৰা পৰিৱেশত আধ্যাত্মিকতাতকৈ আন ক্ৰিয়া-কাণ্ডইহে প্ৰভাৱ বিস্তাৰ কৰে।\nভাদমাহৰ দৰে সমগ্ৰ বছৰটো নচলিলেও ভক্তিৰ নামত মাত্ৰাধিক কৰ্মকাণ্ড বা ভক্তিৰ নামত এক বিন্দু সময়ো ব্যয় কৰিবলৈ অনীহাৰ পৰিৱেশে আমাৰ সমাজখনক মানসিকভাৱে পংগু কৰি পেলাইছে।\nযতমানে অপকৰ্ম কৰি ৰামনামৰ পৰা সিবোৰৰ পৰা ৰক্ষা পোৱাৰ পথো নাই। “মনৰ সৎবাঞ্ছিত পূৰ্ণ হওক” বুলিহে সেৱকীক ভকতসকলে আশীৰ্বাদ দিয়ে। তেনেক্ষেত্ৰত আমাক প্ৰয়োজন নৈতিক শিক্ষাৰ।\nকিন্তু কোনে দিব এই নৈতিক শিক্ষা, মহাবিদ্যালয়-বিশ্ববিদ্যালয়ৰ পাঠ্যক্ৰম, সত্ৰাধিকাৰৰ বাণী, পণ্ডিসকলৰ ভাষ্য, প্ৰচাৰ মাধ্যমৰ অনুষ্ঠান, পিতৃ-মাতৃ, সমাজৰ মান্যৱন্ত লোক– সকলোতে যেন পৰিপূৰ্ণতাৰ অভাৱ নাই। ইয়াৰ কাৰণ আমাৰ কথা আৰু কামৰ মাজত থকা বিৰাট ব্যৱধান।\nসমাজতত্ত্ববিদ আৰু দাৰ্শনিকসকলে এনে সন্ধিক্ষণত মহৎবাণী প্ৰচাৰ কৰিছিল। যি কাম কৰিছিল আমাৰ গুৰু দুজনাই। আজি সেইসকলৰ পূৰ্ণ জনম হোৱা হ’লে হয়তো আমাৰ সংকট কিছু পৰিমাণে কমিলেহেঁতেন।\nএতিয়া সেইসকলৰ মতাদৰ্শক প্ৰচাৰ আৰু প্ৰসাৰ কৰাই আমাৰ হাতত থকা আমোঘ অস্ত্ৰ। তেতিয়াহ’লে আমি পদ্ধতিগত আৰু পৰিকল্পিতভাৱে, উদ্ভাৱণী কৌশলৰ প্ৰয়োগেৰে নৱপ্ৰজন্মৰ মাজত শংকৰ-মাধৱৰ অৱদানৰ সম্প্ৰসাৰণ ঘটাব পাৰো।\nনৃত্য-গীত, সাহিত্য আৰু অভিনয়ৰ দৰে শক্তিশালী কলাৰ প্ৰতি আকৰ্ষণ অনুভৱ নথকাসকলৰ সংখ্যাও কম নহয়, কিন্তু নৱপ্ৰজন্মৰ বুজন অংশ এটাক আকৃষ্ট কৰিব পাৰিলেই আমি সামাজিকভাৱে বাচি থাকিব পাৰিম।\nবিদেশৰ মানুহে যেতিয়া আমাৰ ঐতিহ্যক গুৰুত্ব দিয়ে তেতিয়াহে আমি বুজি পাওঁ আমি কিমান সম্পদশালী/ কিন্তু তেতিয়া সময় হৈ পৰে অতীত। আজি বৈষ্ণৱযুগৰ ঐতিহ্যসমূহ জহি-খহি গৈছে।\nসাহিত্য-সংস্কৃতিৰ উল্লেখনীয় গৱেষণা হোৱা বুলি ক’বও নোৱাৰি। যদিওবা হৈছে সেয়া কোনোবা গৱেষকৰ শৈক্ষিক উত্তৰণতে সীমাবদ্ধ হৈ আছে।\nসমাজৰ উত্তৰণত অৰিহণা দিব পৰাকৈ সন্তুষ্ট হ’ব নোৱাৰি। ধৰক আমাৰ অঞ্চললৈ দেশ-বিদেশৰ পৰা পৰ্যটক বা গৱেষক আহিছে।\nআমি বাৰু সেইসকলক মহাপুৰুষসকলৰ বিষয়ে কি জনাম। তেখেতসকলৰ কৰ্মৰাজিৰ অভ্যাস কেনেকৈ দিম· তেওঁলোক পতিয়ন যাব পৰাকৈ আমাৰ হাতত কি কি তথ্যপাতি আছে।\nআছেনে চিত্ৰসম্বলিত ত্ৰিভাষিক – ধৰক ইংৰাজী, হিন্দী আৰু অসমীয়া, পুস্তিকা আৰু ইলেক্ট্ৰনিক সামগ্ৰী যিয়ে মুহূৰ্তৰ ভিতৰতে তেওঁলোকৰ বাবে দৃশ্য-শ্ৰব্য পৰিৱেশ এটাৰ সৃষ্টি কৰিব পাৰে।\nঠাই বিশেষে কিছুমান কাম কৰা হৈছে কিন্তু সেইখিনিয়েই যথেষ্ট নহয়। প্ৰশ্ন হয় এই কামবোৰ কৰিব কোনে· কিহৰ তাগিদাত কৰিব· ক’ৰ পৰা আহিব অৰ্থ।\nকোনে নিষ্ঠা আৰু সততাৰে কামবোৰ কৰিব। চৰকাৰ, শিক্ষানুষ্ঠান, সাংস্কৃতিক আৰু সত্ৰসমূহকে ধৰি ধমীয় অনুষ্ঠান, ইচ্ছুক বিদ্বানসকলৰ সহযোগত এখন মঞ্চৰ সৃষ্টি হওক যি মঞ্চই সমগ্ৰ বিশ্বৰ আগত মহাপুৰুষ দুজনাৰ সৃষ্টিৰাজি আৰু আদৰ্শক তুলি ধৰিবলৈ প্ৰয়াস কৰিব পাৰো।\n‘অসমীয়া বিশ্বকোষ’ প্ৰস্তুতিৰ দৰে মহান কাৰ্য সম্পন্ন কৰাত আমি আজি গৌৰৱান্বিত আৰু সুৰক্ষিত অনুভৱ কৰো। একেটা কথাই এই ক্ষেত্ৰতো প্ৰযোজ্য। আজিৰ যুগতো তথ্যৰ যুগ, প্ৰমাণৰ যুগ আৰু জ্ঞান বিস্ফোৰণৰ যুগ।\nএই যুগ ধৰ্ম অনুধাৱন কৰিব পাৰিলেহে একোটা জাতি, ভাষা আৰু সংস্কৃতি বৰ্তি থাকিব। আমাৰ ভৱিষ্যত প্ৰজন্মৰ এটা অংশই নামঘৰলৈ নোযোৱাকৈয়ো সাংস্কৃতিক পৰিৱেশৰ সুঘ্ৰাণ পোৱাৰ ব্যৱস্থা কৰিব লাগিব।\nএতিয়া বহুতো গাঁৱত শুনিবলৈ পোৱা কথাষাৰ হ’ল– “জ্যেষ্ঠসকল পাৰ হৈ যোৱাৰ লগে লগে সকলো হেৰাল।” এনেদৰে দিনবোৰ যাবলৈ দিলে আমি নিচ্ছিন্ন হ’ব লাগিব। কেৱল সত্ৰই শেষ ভৰসা হ’লে নহ’ব। সত্ৰৰ সীমাবদ্ধতা সম্পৰ্কে আমি কম-বেছি পৰিমাণে জানো।\nনৱপ্ৰজন্মৰ একাংশৰ উদণ্ড স্বভাৱ হয়তো বয়সৰ লগে লগে সলনি হ’ব পাৰে। কিন্তু তেতিয়ালৈকে বহু সময় পাৰ হৈ যাব।\nযিসকল যুৱক-যুৱতীয়ে অগ্ৰজসকলৰ পৰা কিবা এটা পাম বুলি আশা কৰি আছে তেওঁলোকক আমি বিমুখ নকৰি সহৃদয়তাৰে সাংস্কৃতিক বাতাবৰণৰ লগত পৰিচিত কৰাব লাগিব। আনহে নালাগে নিজৰ সন্তানৰ পৰাই পিতৃ-মাতৃয়ে এই কাম আৰম্ভ কৰিলে ব্যাপকতা লাভ কৰিব।\nঠেক গণ্ডীৰ চিন্তা-ভাৱনাক পৰিহাৰ কৰি অকণমান সময় ব্যয় সকলোৱে কৰো– ভক্তি, সংস্কৃতি, তাত্ত্বিক আলোচনা যি বুলিয়েই নহওক ই আমাৰ জীৱনৰেখা হওক। মহাপুৰুষগৰাকীৰ বাণীৰে–\nশুদ্ধে বা অশুদ্ধে এক নাম শুনে বা মনে স্মৰে\nঅপৰাধহীন পুৰুষক সদ্যে তাৰ।\nদেহ ধন জন অৰ্থ লোভে পাষণ্ড বুদ্ধিয়ে যিটো লৱ\nসিটো হৰিনামে তাৰিতে শীঘ্ৰে নপাৰে।।\nদুলাল চন্দ্ৰ মহন্ত\nFAQ on মহাপুৰুষ মাধৱদেৱ\nমাধৱদেৱৰ জন্ম স্থান ক‘ত আৰু কেতিয়া ?\n১৪১১ শক [১৪৮৯ খ্ৰীষ্টাব্দ]ৰ পহিলা জেঠ ৰবিবাৰৰ দোভাগ নিশা বৰ্তমান লক্ষীমপুৰ জিলাৰ নাৰায়ণপুৰৰ লেটেকুপুখুৰীত মাধৱদেৱৰ জন্ম হয়।\nমণিকাঞ্চন সংযোগ কত হৈছিল ?\nধুৱাহাটত শ্ৰীমন্ত শংকৰদেৱৰ লগত মহাপুৰুষ মাধৱদেৱৰ মিলন ইতিহাসৰ এক বিৰল ঘটনা। ধুঞাহাটত সেই ঐতিহাসিক তৰ্ক যুদ্ধ হৈছিল।\nঅসমীয়া বৈষ্ণৱ সাহিত্যলৈ মাধৱদেৱৰ অৱদান কি\nবৈষ্ণৱ ধৰ্মৰ অন্যতম গ্ৰন্থ ‘ভক্তি ৰত্নাৱলী’, জন্ম ৰহস্য, নামঘোষা আদি\nনামঘোষা । শংকৰদেৱ কবিতা । মণিকাঞ্চন সংযোগ । অসমীয়া বৈষ্ণৱ সাহিত্যলৈ মাধৱদেৱৰ অৱদান । মাধৱদেৱ কোন যুগৰ কবি ।মাধৱদেৱৰ জন্ম স্থান । ঝুমুৰা । মাধৱদেৱৰ জন্ম ৰহস্য । মাধৱদেৱৰ বৰগীত । মাধৱদেৱৰ জন্মোৎসৱ । মাধৱদেৱৰ ভটিমা । মাধৱদেৱৰ মৃত্যু । টোটয় আৰু চপয় । শংকৰদেৱ আৰু মাধৱদেৱৰ বিষয়ে বহলাই লিখা । ৰাজসূয় । মাধৱদেৱে সৃষ্টি কৰা ভটিমাটো । অসমীয়া জাতীয় জীৱনত মহাপুৰুষীয়া পৰম্পৰা । মহাপুৰুষীয়া ধৰ্ম । মাধৱ কন্দলী সাহিত্য প্ৰতিভা । গুৰু ভক্তি আৰু গুৰু শিষ্যৰ সম্বন্ধ ৰচনা\nCategories প্ৰবন্ধ Tags অসমীয়া বিশ্বকোষ, আধ্যাত্মিকতা, ঝুমুৰা, ধৰ্ম বনাম বিজ্ঞান, নাম, নামঘোষা, বৰগীত, বৃন্দাবন, বৈষ্ণৱ, বৈষ্ণৱযুগ, ভক্তিৰস, মণিকাঞ্চন, মাধৱদেৱ কোন যুগৰ কবি, মাধৱদেৱৰ অৱদান, মাধৱদেৱৰ জন্ম ৰহস্য, মাধৱদেৱৰ জন্ম স্থান, মাধৱদেৱৰ বৰগীত, মাধৱদেৱৰ ৰচনাত ভক্তিৰস, শংকৰদেৱ, সমাজতত্ত্ব, সাহিত্য-সংস্কৃতি, সুকবি Post navigation


পদ্মাৱতী দেৱী ফুকননী - অসমীয়া ৱিকিপিডিয়া\n৯ জানুৱাৰী ১৮৫৩\nপদ্মাৱতী দেৱী ফুকননী (ইংৰাজী: Padmavati Devi Phukanani; ১৮৫৩-১৯২৭) আছিল অসমীয়া সাহিত্যৰ প্ৰথম লেখিকা। ষোল্ল শতিকাৰ একমাত্ৰ মহিলা কবি পদ্মপ্ৰিয়াৰ পাছৰ দুই শতিকাত কোনো অসমীয়া নাৰীয়ে সাহিত্য চৰ্চাত ভাগ লোৱা দেখা নাযায় যদিও ঊনবিংশ শতিকাৰ শেষৰ ফালে পদ্মাৱতী দেৱীয়ে আগৰ পৰম্পৰাৰ পৰা আঁতৰি আহি এক ভিন্নৰীতিৰে সাহিত্য ৰচনা কৰি অসমীয়া সাহিত্যক্ষেত্ৰত এখনি নিজস্ব আসন অধিকাৰ কৰিবলৈ সক্ষম হৈছিল।\n3.1 সুধৰ্ম্মাৰ উপাখ্যান\n১৮৫৩ চনৰ ৯ জানুৱাৰীত বৰপেটাত পদ্মাৱতী দেৱীৰ জন্ম হয়। তেওঁৰ পিতৃ আছিল অসমৰ বিখ্যাত পণ্ডিত আনন্দৰাম ঢেকিয়াল ফুকন আৰু মাতৃ মাহিন্দ্ৰী দেৱী। সেই সময়ত অসমত স্ত্ৰী শিক্ষা তেনেই চালুকীয়া অৱস্থাত আছিল। নাৰীৰ সামাজিক স্থিতিও বিশেষ উন্নত নাছিল। কিন্তু কলিকতাত শিক্ষা লাভ কৰা আৰু বংগীয় নৱজাগৰণৰ প্ৰভাৱেৰে প্ৰভাৱান্বিত আনন্দৰাম ঢেকিয়াল ফুকনে নিজ পত্নীক নিজেই লিখা পঢ়া শিক্ষা দিয়াৰ উপৰিও কন্যা পদ্মাৱতীক পঞ্চম বৰ্ষতেই বিদ্যাৰম্ভ কৰি দিছিল।\nঅসমত সেই সময়ত বাল্য বিবাহ প্ৰথাৰ দুৰ্ঘোৰ প্ৰচলন আছিল আৰু পদ্মাৱতীৰ ক্ষেত্ৰতো ইয়াৰ ব্যতিক্ৰম নাছিল। ৯ বছৰ বয়সতেই পদ্মাৱতী বিবাহপাশত আৱদ্ধ হ'বলগীয়া হয়।\n৯ বছৰ বয়সতে নন্দীশ্বৰ বৰুৱাৰ লগত পদ্মাৱতীৰ বিয়া হয়। ৩৩ বছৰীয়া দাম্পত্য জীৱনৰ অন্তত তেওঁৰ ৪২ বছৰ বয়সত অৰ্থাত্ ১৮৯৫ চনত তেওঁৰ পতিৰ মৃত্যু হয়। দেৱীৰ আজোনাতিনী শ্ৰীযুতা মেৰী চক্ৰৱৰ্তীৰ মতে তেওঁৰ কমলিনী, লাৱণ্যপ্ৰভা, হীৰাৱতী, মুক্তৱতী নামৰ চাৰিগৰাকী কন্যা আৰু এক পুত্ৰসন্তান আছিল। পদ্মাৱতী দেৱীৰ জীৱিতকালতেই এই পুত্ৰসন্তান,বোৱাৰী আৰু হীৰাৱতী দেৱীৰ মৃত্যু হয়। সৰু কন্যা মুক্তৱতীও বিধৱা হোৱাত তেওঁ মাকৰ লগত থাকিবলৈ লয়।\nপদ্মাৱতী দেৱী ফুকননীৰ স্বামীৰ প্ৰকৃত উপাধি বৰুৱাহে। কিন্তু ইংলেণ্ডলৈ যোৱা বাবে ফুকন বংশটিৰ জাত নাই বুলি ভবা হৈছিল। শূলপাণি ভড়ালি বৰুৱাৰ ঘৰৰ নন্দীশ্বৰ বৰুৱাই ফুকনৰ ঘৰৰ ছোৱালী বিয়া কৰোৱাত তেওঁৰো জাত যোৱা বুলি ভাবি ঘৰৰ সকলোৱে তেওঁক আঁতৰ কৰি থয় আৰু তেৱোঁ "বৰুৱা" উপাধি এৰি "ফুকন" উপাধি লেখিবলৈ ল'লে।\nককা হলিৰাম ঢেকিয়াল ফুকন তথা পিতৃ আনন্দৰাম ঢেকিয়াল ফুকনৰ পৰাই নিশ্চয় পদ্মাৱতীয়ে সাহিত্য সৃষ্টিৰ আন্তৰিক তাগিদা লাভ কৰিছিল। তদুপৰি দেউতাকে কলিকতাৰ পৰা আনি পুথিভঁৰালত থাক থাক কৈ সজাই থোৱা বঙালী, সংস্কৃত ভাষাৰ কিতাপবোৰ আৰু অৰুণোদইত প্ৰকাশ পোৱা দেউতাকৰ লিখনিসমূহে তেওঁৰ মনত বিশেষ সাঁচ বহুৱাইছিল। আনহাতে সুধৰ্ম্মাৰ উপাখ্যান নামৰ উপাখ্যানখন তেওঁ ৩১ বছৰ বয়সত, স্বামীগৃহতহে লিখিছিল, গতিকে তেওঁ স্বামীৰ পৰাও নিশ্চয় অনুপ্ৰেৰণা পাইছিল। সেইখিনি সময়তে ধৰ্ম প্ৰচাৰৰ বাবে খ্ৰীষ্টান মিছনেৰীসকলে অসমীয়া সাহিত্যৰ পথ বাছি লৈছিল। দেৱীৰ লিখনিত ইয়াৰ প্ৰভাৱো দেখিবলৈ পোৱা যায় কেৱল তেওঁ খ্ৰীষ্টান ধৰ্মৰ পৰিৱৰ্তে হিন্দু আদৰ্শৰ কথা প্ৰচাৰ কৰিছিল।\nপদ্মাৱতী দেৱী ফুকননী ৰচিত পুথিসমূহ হ'ল সুধৰ্ম্মাৰ উপাখ্যান (১৮৮৪), হিতসাধিকা(১৮৮৫)। ইয়াৰ উপৰিও ১৮৩৫ শকৰ শাওন মাহৰ নৱম সংখ্যা বাঁহীত "বিধবা" নামৰ উল্লেখযোগ্য প্ৰবন্ধ ৰচনা কৰিছিল। বাঁহীৰ উপৰিও তেওঁ মৌ, জোনাকী, আসাম বন্ধু আৰু অসম সাহিত্য সভা পত্ৰিকা আদিত কবিতা, প্ৰবন্ধ আদি লিখিছিল।\nসুধৰ্ম্মাৰ উপাখ্যানৰ পিছত দ্বিতীয় এখন উপাখ্যান ৰচনা নকৰিলেও তেওঁ জীৱনৰ শেষ বয়সলৈকে লিখা পঢ়া কৰিছিল।\nসুধৰ্ম্মাৰ উপাখ্যান[সম্পাদনা কৰক]\n(অসমীয়া ৱিকিউৎসত সুধৰ্ম্মাৰ উপাখ্যান) ১৮৮৪ চনত প্ৰকাশ হোৱা সুধৰ্ম্মাৰ উপাখ্যান ৰচনাৰ দ্বাৰা পদ্মাৱতী দেৱীয়ে আধুনিক অসমীয়া সাহিত্যৰ প্ৰথম লেখিকা হিচাপে খ্যাতি লাভ কৰে। ৪২ পৃষ্ঠাৰ এই পুথিখনত ৬টা অধ্যায় আছিল। সুধৰ্ম্মাৰ উপাখ্যানত তিনিযোৰ দম্ততীৰ বিচ্ছেদ আৰু পুনৰ্মিলনৰ কাহিনী বৰ্ণিত হৈছে। অৱশ্যে ইয়াৰ কাহিনীকথনৰ ৰীতি পুৰণি সাধুকথা বা উপাখ্যানৰ দৰেই। ইয়াত সত্যৱান-সুধৰ্ম্মা আৰু লীলাৱতী-মাধৱচন্দ্ৰ প্ৰাকৃতিক দুৰ্যোগত পৰি পৰস্পৰৰ পৰা বিচ্ছিন্ন হৈ পৰে। আকৌ অত্যাচাৰী স্বামী মনোহৰৰ অত্যাচাৰত ঘৰৰ পৰা বিতাড়িত হৈ অনাই বনাই ঘূৰি ফুৰা মনোৰমাই অৰণ্যত সন্ন্যাসিনীৰ আশ্ৰমত আশ্ৰয় লাভ কৰে। ইয়াতেই তাই সুধৰ্ম্মা আৰু লীলাৱতীকো লগ পায় আৰু সন্ন্যাসিনীৰ হিন্দুধৰ্মীয় পৰম্পৰাৰ বিষয়ে উপদেশ শুনে। এই কাহিনীৰ যোগেদি লেখিকাই সত্ পথত তথা ধৰ্মত থাকিলে যে মানুহ বিপদত পৰিলেও শেষত উদ্ধাৰ হ'বই সেয়া বুজাইছে।\nআনহাতে কাহিনীত নৱবিবাহিত দুই ডেকাবন্ধু সত্যৱান আৰু মাধৱচন্দ্ৰ বিদেশলৈ বেপাৰ কৰিবলৈ যাঁওতে নিজ পত্নীকো লগত লৈছে....ইয়ে কাহিনীত আধুনিকতাৰ প্ৰভাৱ পৰা বুজাইছে।\nহিতসাধিকা পুথিখন ১৮৮৫ চনত ৰচনা কৰা হৈছিল। এইখন সৰু সৰু ল'ৰা-ছোৱালীৰ বাবে লিখা এক নৈতিক শিক্ষা তথা উপদেশমূলক পুথি।\nবাঁহীৰ ১৮৩৫ শকৰ চতুৰ্থ বছৰ, শাওন মাহৰ নৱম সংখ্যাত ফুকননীৰ বিধবা নামৰ উল্লেখযোগ্য প্ৰবন্ধ এটা প্ৰকাশ পাইছিল। সেইটো তেখেতৰ নিজ অভিজ্ঞতাৰ এক প্ৰতিচ্ছবিৰ দৰে আছিল। এই প্ৰবন্ধটিত সমাজত বিধবা নাৰীৰ মৰ্মভেদি যাতনাৰ কথা প্ৰকাশ পাইছে। লেখিকাৰ ভাষাত\n" 'বিধবা' এই তিনিটা আখৰ বৰ ভয়ঙ্কৰ। এই শব্দটি বৰ কৰ্কশ। কত জন্মৰ তপস্যাৰ বলেৰেহে ভাগ্যৱতীসকলে স্বামীত চিৰ বিদায় লৈ এই সংসাৰৰ মোহমায়া বিসৰ্জ্জন দি স্বামীৰ অপূৰ্ব্ব প্ৰীতি বুকুত বান্ধি লৈ প্ৰভুৰ শ্ৰী চৰণত স্বামীৰ মঙ্গল প্ৰাৰ্থনা কৰিবলৈ স্বৰ্গধামলৈ যাব পাৰে। সধৱা থাকি মৰা কি ধন্য। "\nজীৱনৰ শেষচোৱা ফুকননীয়ে সৰু জীয়ৰী মুক্তাৱতীৰ সৈতে গুৱাহাটীৰ ভৰলুমুখৰ পিতৃভিঠাত কটাইছিল আৰু তাতেই ১৯২৭ চনত ৭৪ বছৰ বয়সত তেখেতে মৃত্যু বৰণ কৰে।\n↑ ড॰ অঞ্জলি শৰ্মা. "পদ্মাৱতী দেৱী ফুকননীৰ জীৱন আৰু সাহিত্য". সাতসৰী, পৃষ্ঠা ২৬ (মাৰ্চ,২০১৩).\n↑ 2.0 2.1 ড॰ অঞ্জলি শৰ্মা. "পদ্মাৱতী দেৱী ফুকননীৰ জীৱন আৰু সাহিত্য". সাতসৰী,পৃষ্ঠা ২৫ (মাৰ্চ,২০১৩).\n↑ 3.0 3.1 ড॰ অঞ্জলি শৰ্মা. "পদ্মাৱতী দেৱী ফুকননীৰ জীৱন আৰু সাহিত্য". সাতসৰী, পৃষ্ঠা ২৭ (মাৰ্চ,২০১৩).\n↑ 4.0 4.1 ড॰ অঞ্জলি শৰ্মা. "পদ্মাৱতী দেৱী ফুকননীৰ জীৱন আৰু সাহিত্য". সাতসৰী, পৃষ্ঠা ২৮,মাৰ্চ,২০১৩).\n↑ হিমাদ্ৰী দেৱী(সম্পাদনা: শীলা বৰঠাকুৰ). পৃষ্ঠা ২৭,পদ্মাৱতী দেৱী ফুকননী(লেখিকাৰ জিৱনী).\n↑ গোৱিন্দ প্ৰসাদ শৰ্মা. উপন্যাস আৰু অসমীয়া উপন্যাস, পৃষ্ঠা ২১-২২. ষ্টুডেণ্টছ ষ্টোৰ্চ.\n"https://as.wikipedia.org/w/index.php?title=পদ্মাৱতী_দেৱী_ফুকননী&oldid=297757"ৰ পৰা অনা হৈছে\nএই পৃষ্ঠাখন ১৬ ছেপ্টেম্বৰ, ২০২১ তাৰিখে ১১:১০ বজাত অন্তিম সংশোধন কৰা হৈছিল।


Online Paymentত টকাখিনি দুৰ্ভাগ্যক্ৰমে ভুল একাউণ্টলৈ পঠিয়ালে কি কৰিব ?– News18 assam\nHome » photogallery » business »Online Paymentত টকাখিনি দুৰ্ভাগ্যক্ৰমে ভুল একাউণ্টলৈ পঠিয়ালে কি কৰিব ? এনেদৰে ওভতাই পাব আপোনাৰ ধন, জানি লওক সম্পূৰ্ণ প্ৰক্ৰিয়া...\nOnline Paymentত টকাখিনি দুৰ্ভাগ্যক্ৰমে ভুল একাউণ্টলৈ পঠিয়ালে কি কৰিব ? এনেদৰে ওভতাই পাব আপোনাৰ ধন, জানি লওক সম্পূৰ্ণ প্ৰক্ৰিয়া...\nসাম্প্ৰতিক সময়ত ডিজিটেল ৱালেট, NEFT/RTGS, UPI, Google pay, BHIM App আৰু অন্যান্য সেৱাৰ জৰিয়তে ধন লেনদেন (Digital transaction) সহজে কৰা হয়। যদি আপুনি দুৰ্ঘটনাক্ৰমে আন এজন ব্যক্তিৰ বেঙ্ক একাউণ্টলৈ ধন স্থানান্তৰ কৰিছে, প্ৰথমে ফোন বা ইমেইলযোগে আপোনাৰ বেঙ্কক জনাব।\n| September 10, 2021, 17:50 IST\nCorona Virus আৰু Lockdownৰ পিছৰ পৰা, ডিজিটেল পৰিশোধৰ (Digital Payment) ওপৰত যথেষ্ট গুৰুত্ব দিয়া হৈছে। আজিকালি, বেঙ্কবোৰে কেৱল নেট বেঙ্কিং বা অনলাইন বেঙ্কিংৰ জৰিয়তে কৰিব নোৱাৰা কামবোৰ কৰিবলৈ হে বেংকলৈ আহিবলৈ নিৰ্দেশ দিছে।\nসাম্প্ৰতিক সময়ত ডিজিটেল ৱালেট, NEFT/RTGS, UPI, Google pay, BHIM App আৰু অন্যান্য সেৱাৰ জৰিয়তে ধন লেনদেন (Digital transaction) সহজে কৰা হয়। এই সকলোবোৰ মাধ্যম হৈছে লাখ লাখ মানুহে ব্যৱহাৰ কৰি থকা ধন প্ৰেৰণ বা অৰ্ডাৰ কৰাৰ আটাইতকৈ সহজ উপায়। যদিও এই সুবিধাবোৰে ধন স্থানান্তৰ কৰা সহজ কৰি তুলিছে, ভুলবোৰো একেই হৈ আছে।\nকেতিয়াবা যেতিয়া টকা স্থানান্তৰ কৰোঁতে বেঙ্ক একাউণ্ট নম্বৰটো ভুলকৈ টাইপ কৰা হয়, ভুল একাউণ্টত ধন স্থানান্তৰ কৰা হয়। ইণ্টাৰনেট বেঙ্কিং (Internet Banking)ৰ বৰ্ধিত প্ৰৱণতাৰ বাবেও এনে সমস্যা বৃদ্ধি পাইছে।\nযদি আপুনি দুৰ্ঘটনাক্ৰমে আন এজন ব্যক্তিৰ বেঙ্ক একাউণ্টলৈ ধন স্থানান্তৰ কৰিছে, প্ৰথমে ফোন বা ইমেইলযোগে আপোনাৰ বেঙ্কক জনাব। শাখা প্ৰৱন্ধকক যিমান সম্ভৱ সোনকালে জনোৱা ভাল। বুজিব যে আপুনি আপোনাৰ একাউণ্টলৈ ধন স্থানান্তৰ কৰা বেঙ্কেহে এই সমস্যাটো সমাধান কৰিব পাৰে। বিৱৰণত বিগত লেনদেনবোৰৰ বিষয়ে আপোনাৰ বেঙ্কক তথ্য দিয়ক। ইয়াত অন্তৰ্ভুক্ত থাকে লেনদেনৰ তাৰিখ আৰু সময়, আপোনাৰ একাউণ্ট নম্বৰ আৰু ভুলবশতঃ ধন স্থানান্তৰ কৰা একাউণ্ট নম্বৰ ইত্যাদি।\nদুৰ্ঘটনাক্ৰমে স্থানান্তৰ কৰা পৰিমাণৰ বেছিভাগ ক্ষেত্ৰত, প্ৰাপ্তকৰ্তাই টকা ঘূৰাই দিবলৈ ইচ্ছুক, কিন্তু যদি তেওঁ টকা ঘূৰাই দিবলৈ অস্বীকাৰ কৰে, আপুনি তেওঁৰ বিৰুদ্ধে গোচৰ ৰুজু কৰিব পাৰে। আপোনাৰ হৈ এনে ক্ষেত্ৰত আইনী ব্যৱস্থা লোৱাৰ অধিকাৰো আছে। আপুনি বেঙ্কৰ ওচৰত অভিযোগ দাখিল কৰি আইনী ব্যৱস্থা ল'ব পাৰে। আৰবিআইয়ে নিৰ্দেশ দিছে যে যদি ধনখিনি দুৰ্ঘটনাক্ৰমে আন কাৰোবাৰ একাউণ্টত জমা কৰা হয় তেন্তে আপোনাৰ বেঙ্কে যিমান সম্ভৱ সোনকালে পদক্ষেপ ল'ব লাগিব। বেঙ্কে ভুল একাউণ্টৰ পৰা সঠিক একাউণ্টলৈ টকা ঘূৰাই দিয়াৰ ব্যৱস্থা কৰিব লাগিব।\nযদি আপুনি টকা স্থানান্তৰ কৰা বেঙ্ক একাউণ্টটো ভুল বা আইএফএছচি কোড ভুল হয়, তেন্তে টকা স্বয়ংক্ৰিয়ভাৱে আপোনাৰ একাউণ্টলৈ আহিব, কিন্তু যদি নহয়, আপোনাৰ বেঙ্ক শাখালৈ যাওক আৰু শাখা মেনেজাৰৰ ওচৰলৈ যাওক। এই ভুল লেনদেনৰ বিষয়ে তেওঁক কওক। টকাখিনি কোনটো বেংক একাউণ্টলৈ গৈছে জানিবলৈ চেষ্টা কৰক। যদি ভুলবশতঃ আন বেঙ্কৰ একাউণ্টলৈ টকা স্থানান্তৰ কৰা হয়, ঘূৰাই দিবলৈ অধিক সময় লাগিব পাৰে। আপুনি সেই শাখাৰ সৈতে কথা পাতি পৰিমাণটো উলিয়াব পাৰে।


শেষ হ’ল বিৰাটৰ কেৰিয়াৰ ! সেহৱাগে ক’লে কেতিয়াও নোকোৱা এই কথা.... - Olympia Sports\nHomeNewsশেষ হ’ল বিৰাটৰ কেৰিয়াৰ ! সেহৱাগে ক’লে কেতিয়াও নোকোৱা এই কথা....\nশেষ হ’ল নেকি বিৰাট কোহলিৰ ক্ৰিকেট কেৰিয়াৰ ! বিফলতাৰ ধাৰাবাহিকতা অব্যাহত ৰখা কিং কোহলি সময়ৰ সোঁতত হেৰাই যোৱাৰ উপক্ৰম হৈছে । সদ্য সমাপ্ত আই পি এল-২০২২ ত দুৰ্বল প্ৰদৰ্শনে কেৱল বিৰাট কোহলিকে নহয়, তেওঁৰ অনুৰাগী তথা দলীয় মেনেজমেণ্টক চিন্তিত কৰি তুলিছে ।\nএনে পৰিস্থিতিত বিৰাটক এতিয়া প্ৰয়োজন সাহস দিয়া সতীৰ্থৰ । সামাজিক মাধ্যমৰ উপৰি সংবাদ মাধ্যমত বিৰাটৰ দুৰ্বল ফৰ্মক লৈ বহুতে সমালোচনা কৰিলেও ভাৰতীয় দলত বিৰাটৰ প্ৰয়োজনীয়তা কিমান সেই কথা সকলোৱে জানে ।\nসেয়েহে ভাৰতীয় ক্ৰিকেট দলৰ প্ৰাক্তন বিস্ফোৰক অপেনাৰ বীৰেন্দ্ৰ সেহৱাগে পোনপটিয়াকৈ বিৰাটৰ কাষত থিয় দিছে । সেহৱাগে বিৰাটক সাহস দিয়াৰ লগতে কেতিয়াও ক’তো নোকোৱা নিজৰ কেৰিয়াৰৰ এক গোপন অধ্যায়ো মুকলি কৰি দিছে ।\nবিৰাটে এতিয়া যিদৰে নিজৰ হেৰুওৱা ছন্দ বিচাৰি হাবাথুৰি খাবলগীয়া হৈছে, ঠিক তেনেদৰেই এসময়ত বীৰেন্দ্ৰ সেহৱাগেও নিজৰ ছন্দ হেৰুৱাইছিল । কেৱল বেটিং ছন্দ হেৰুওৱাই নহয়, দলৰ পৰাও বাদ পৰিবলগীয়া হৈছিল । হতাশা আৰু দুঃচিন্তাই দিল্লীৰ বিধ্বংসী বেটছমেন সেহৱাগক অৱসৰ লোৱাৰ সিদ্ধান্ত ল’বলৈ বাধ্য কৰিছিল ।\nবিশেষকৈ সেহৱাগতকৈ বহু পিছত দললৈ আহি অধিনায়কৰ দায়িত্ব লাভ কৰা মহেন্দ্ৰ সিং ধোনীয়ে তেওঁক দলৰ পৰা বাদ দিব এই কথাক সহজভাৱে ল’ব পৰা নাছিল সেহৱাগে । যি কথাই দিনে নিশাই আমনি কৰিছিল তেওঁক ।\nএনে পৰিস্থিতিত ক্ৰিকেটৰ পৰা অৱসৰ গ্ৰহণৰ চূড়ান্ত সিদ্ধান্ত গ্ৰহণ কৰা সেহৱাগে তেওঁৰ এই সিদ্ধান্ত ৰাজহুৱা কৰাৰ পূৰ্বে ক্ৰিকেট ঈশ্বৰ শচীন তেণ্ডুলকাৰৰ আগত প্ৰকাশ কৰিছিল । কিন্তু শচীন তেণ্ডুলকাৰে জানিছিল সেহৱাগৰ সক্ষমতা । সেহৱাগৰ পৰা যে দেশে আৰু বহু কিবাকিবি লাভ কৰিবলৈ বাকী আছে, সেই কথা উপলব্ধি কৰিয়েই শচীনে সেহৱাগক অৱসৰৰ সিদ্ধান্ত প্ৰত্যাহাৰ কৰিবলৈ কৈছিল । সেহৱাগৰ কাষত থিয় দি সাহস দিছিল । যাৰ পিছত সেহৱাগে সলনি কৰিছিল নিজৰ সিদ্ধান্ত ।\nএই ঘটনা ঘটিছিল ২০০৮ চনত অষ্ট্ৰেলিয়াত অনুষ্ঠিত কমনৱেল্থ বেংক ত্ৰিদেশীয় শৃংখলাৰ সময়ত । সেই শৃংখলাৰ প্ৰথম চাৰিখন মেচত সেহৱাগৰ বেটৰ পৰা অহা নাছিল এটাও অৰ্ধশতক । যাৰ বাবে দলৰ পৰা বাদ পৰিবলগীয়া হৈছিল সেহৱাগ ।\nধোনীয়ে সেহৱাগক বাদ দি অ’পেনিঙৰ দায়িত্ব ৰোহিত শৰ্মা, গৌতম গম্ভীৰৰ হাতত অৰ্পণ কৰিছিল । মিডল অৰ্ডাৰত ৰবীন উত্থাপা আৰু যুৱৰাজক স্থান দিছিল ।\nসেই সময়ত বীৰেন্দ্ৰ ছেহৱাগে তেতিয়াৰ মুখ্য নিৰ্বাচক কৃষ্ণমাচাৰী শ্ৰীকান্তৰ সৈতেও কথা পাতিছিল । বীৰেন্দ্ৰ ছেহৱাগে কৈছে- ‘শ্ৰীকান্তে মোক কৈছিল-তুমি কি কৰিব বিচাৰা ? মই উত্তৰ দিছিলো- মই ভাৱো মই ভাল ফৰ্মত আছোঁ কিন্তু মোক বাছনি কৰা হোৱা নাই, গতিকে মই আৰু কি কৰা উচিত ? আপুনি মোক দলত তেতিয়াহে বাছনি কৰিব যেতিয়া আপুনি মোক সকলো মেচতে সুযোগ দিব পাৰিব । যদি আপুনি সেইটো কৰিব নোৱাৰে, মোক বাছনি নকৰিব ।‘\nসেহৱাগে কৈছে তেওঁৰ এই কথাৰ পিছতে, শ্ৰীকান্তে তেতিয়া ধোনীৰ সৈতে এই বিষয়ে কথা পাতিছিল । ধোনীয়েও শ্ৰীকান্তৰ সৈতে কথা পতাৰ পিছত সেহৱাগক সকলো মেচ খেলাৰ সুযোগ দিছিল । তাৰ পিছতেই পুনৰ আৰম্ভ হৈছিল সেহৱাগৰ বেটিং ধুমুহা ।\n২০০৮ৰ সেই কমনৱেল্থ বেংক ত্ৰিদেশীয় টুৰ্ণামেণ্টৰ পিছতে আৰম্ভ হোৱা এছিয়া কাপত পাকিস্তান আৰু বাংলাদেশৰ বিৰুদ্ধে সেহৱাগে দুটা অৰ্ধশতক আৰু এটা শতক সংগ্ৰহ কৰিবলৈ সক্ষম হৈছিল । অৱশ্যে সেইবাৰ এছিয়া কাপত শ্ৰীলংকাৰ হাতত ভাৰত পৰাজিত হৈছিল যদিও সেহৱাগে তাৰ পিছত বহু দিনলৈ আৰু থমকি ৰ’বলগীয়া নহ’ল ।\nএই কাহিনী সেহৱাগে উল্লেখ কৰি বিৰাটৰ কাষত থিয় দিছে । সেহৱাগৰ মতে বিৰাট এতিয়াও শেষ হৈ যোৱা নাই । বিৰাটৰ মাজত এতিয়াও বহু সম্ভাৱনা আছে । শীঘ্ৰেই বিৰাট পুনৰ নিজৰ ফৰ্মলৈ ঘূৰি আহিব ।\nPrevious articleৰাজ্যপালৰ মহিলা ভলীবল মিছন ২০২০-২১\nNext articleৰিয়ান ইমান ডাঙৰ খেলুৱৈ নহয়, যি খেল সলনি কৰিব পাৰে !\nৰোহিত নহয় ৰাহুলৰ নেতৃ্ত্বত হে খেলিব ভাৰতীয় এদিনীয়া দলে !\nশেতালিত সুকুমাৰ কোঁৱৰ সোঁৱৰণী প্ৰাইজমানি ফুটবল আৰম্ভ


Notun Dinole Jatra Korili Lyrics By Jyoti Prasad Agarwala | Assamese Lyrics - AssameseLyrical.com\nNotun Dinole Jatra Korili Lyrics By Jyoti Prasad Agarwala\nNotun Dinole Jatra Korili Lyrics By Jyoti Prasad Agarwala, visit AssameseLyrical.com for more Assamese Lyrics\nSong: Notun Dinole Jatra Korili (নতুন দিনলে’ যাত্ৰা কৰিলি)\nNotun Dinole Jatra Korili Lyrics:---\nনতুন দিনলে’ যাত্ৰা কৰিলি\nভাগ্য পঢ়িলি মনে মনে\nমনে মনে ৷\nদুখৰ জ্বলে জ্বলন্ত এঙাৰ\nমৃত্যুয়ে তাত বাটে বাটে ধৰিছে হেঙাৰ\nমৃত্যু বিজয়ী ন জোৱানৰ\nযাত্ৰা ৰুধিবি কোনে ?\nযাত্ৰা ৰুধিবি কোনে?\nসমদলৰ সংঘাত লাগি\nপৰ্ব্বত খহি যাব\nজীৱনৰ তেজ জ্বলি উঠা দেখি\nমৃত্যুও কোঁচ খাব\nসিহঁত যাব, সিহঁত যাব, বিস্ফোৰি বিদাৰি\nযাব... মহালোকৰ পিনে\nমৃত্যুবিজয়ী ন জোৱানৰ যাত্ৰা ৰুধিবি কোনে ?\nAssamese Lyrics Jyoti Prasad Agarwala Notun Dinole Jatra Korili Lyrics Old Assamese Lyrics\nAssamese Lyrics - AssameseLyrical.com: Notun Dinole Jatra Korili Lyrics By Jyoti Prasad Agarwala


Class9Assamese Chapter4| প্ৰচণ্ড ধুমুহাই প্ৰশ্ন কৰিলে মোক\nপ্ৰচণ্ড ধুমুহাই প্ৰশ্ন কৰিলে মোক | Class9Assamese Chapter 4\nClass9Assamese Chapter4তথা “প্ৰচণ্ড ধুমুহাই প্ৰশ্ন কৰিলে মোক” নামৰ ডঃ ভূপেন হাজৰিকা দেৱে ৰচনা কৰা কবিতাৰ আজি আমি আলোচনা কৰিব উলাইছো।\nডঃ ভূপেন হাজৰিকা অসমৰ এজন স্বনামধন্য গীতিকাৰৰ, সুৰকাৰ আৰু লিখক। তেখেতৰ হাতত প্ৰাণ পাই উঠিছে হাজাৰ হাজাৰ গীত মাত আৰু বহুত লিখনি। ডঃ ভূপেন হাজৰিকা দেৱৰ বিভিন্ন লিখনিৰ মজৰ Class9Assamese Chapter4তথা “প্ৰচণ্ড ধুমুহাই প্ৰশ্ন কৰিলে মোক” নামৰ কবিতাটো সন্নিবিষ্ট কৰা হৈছে।\nপ্ৰচণ্ড ধুমুহাই প্ৰশ্ন কৰিলে মোক নামৰ Class9Assamese Chapter4ৰ পৰা আজি আমি সম্পূৰ্ণ পাঠ্যপুথিৰ প্ৰশ্ন উত্তৰ আলোচনা কৰিম।\nইয়াত আগতে আমি Class9Assamese ৰ আন আন অধ্যায়সমূহ আলোচনা কৰিছোঁ। যদি আপোনাৰ প্ৰয়োজন আছে তেন্তে তলৰ লিংকৰ পৰা পঢ়িব পাৰে।\nগীত আৰু ছবি\nClass9Assamese Chapter4। প্ৰচণ্ড ধুমুহাই প্ৰশ্ন কৰিলে মোক\nClass9Assamese Chapter4ৰ প্ৰশ্ন উত্তৰ\nClass9Assamese Chapter4তথা প্ৰচণ্ড ধুমুহাই প্ৰশ্ন কৰিলে মোক নামৰ অধ্যায়টোৰ প্ৰশ্ন উত্তৰ আলোচনা কৰাৰ আগতে আমি কবিতাফাকি আমি পঢ়িব লাগিব। অকল কবিতাফাকি পঢ়াই নহয়, ইয়াৰ মুলভাৱ জানিব লাগিব তেতিয়াহে আমি অতি সহজেই Class9Assamese Chapter4তথা প্ৰচণ্ড ধুমুহাই প্ৰশ্ন কৰিলে মোক নামৰ কবিতাৰ প্ৰশ্ন উত্তৰ অতি সহজেই মনত ৰাখিব পাৰিব। তেন্তে আহক আমি আগতে মূলভাৱ আৰু কবিতা ফাকি জনি লওঁ।\n-প্ৰচণ্ড ধুমুহাই প্ৰশ্ন কৰিলে মোক-\n‘তোমাৰ প্ৰাপ্য কি কোৱা ?’\nমনৰ দুৱাৰ মেলি নিৰ্ভীকভাৱে কʼলো –\n‘তোমাৰ শক্তিখিনি দিয়াঁ।’\nবজ্ৰৰ গৰ্জনে বক্ষ উজাৰি কʼলে –\n‘তোমাৰ কাম্য কি কোৱাঁ ?’\nমই কʼলোঁ ব্ৰজক, তোমাৰ শক্তিশালী\nউদাত্ত কণ্ঠটি দিয়াঁ।\nএদিন আকাশে কʼলে : ‘জনৈক গীতিকাৰে\nঅকণি আকাশ দেখোঁ মাগে ।’\nতুমি কিয় আজি বাৰু\nমাগিছাঁ সৰ্বাকাশ সত্তা ?\nমই কʼলোঁ, ‘তুমিয়েতে কৈছিলাঁ ৰাতিপুৱা\nযিমানে বিলাই দিবা, সিমানে মহান হʼবা,\nতাৰে নাম সঁচা উদাৰতা।\nসেয়েহে আকাশ তুমি\nদিব যদি খুজিছাঁই\nদিয়াঁ অৱদান ৰূপে\nতোমাৰ পূৰ্ণ বিশালতা,\nদিয়া যদি আজিয়েই দিয়াঁ।’\nমহাকাশে দিলে মোক বিশাল দৃষ্টি\nআৰু দিলে সাহসৰ যুক্তি\nবজ্ৰৰ কণ্ঠেৰে, ধুমুহাৰ শক্তিৰে\nগীত গাই কঁপাম দিগন্ত।\nদানৱৰ সমাজতো গাম মানৱৰে গীত\nকলিজাৰ সঁচা সুৰ-সিক্ত।\nমুমূৰ্ষু মানৱক জীৱনৰ বিদ্যুৎ\nকিঞ্চিতো যদি দিব পাৰোঁ\nশতবাৰ প্ৰণিপাত কৰোঁ।\nপ্ৰচণ্ড ধুমুহাই প্ৰশ্ন কৰিলে মোক নামৰ Class9Assamese Chapter4ত চমু উত্তৰ দিয়া, ব্যাখ্যা কৰা, ভাষা বিষয়ক আদি প্ৰশ্নৰ সম্পূৰ্ণ উত্তৰ আলোচনা কৰা হৈছে।\nক) কবিয়ে কাক সংকীৰ্ণতা এৰি দি পূৰ্ণ বিশালতা দিৱলৈ আহ্বান জনাইছে?\nউত্তৰঃ কবিয়ে আকাশক সংকীৰ্ণতা এৰি দি পূৰ্ণ বিশালতা দিবলৈ আহ্বন জনাইছে।\nখ) কবিৰ প্ৰাপ্য কি তাক সুধি কোনে প্ৰশ্ন কৰিছিল?\nউত্তৰঃ প্ৰচণ্ড ধুমুহাই কবিৰ প্ৰাপ্য কি সুধি প্ৰশ্ন কৰিছিল।\nগ) কবিক বিশাল দৃষ্টি কোনে দিলে?\nউত্তৰঃ মহাকাশে কবিক বিশাল দৃষ্টি দিলে।\nঘ) ‘মুমূৰ্ষ মানবক জীবনৰ বিদ্যুৎকিঞ্চিতো যদি দিব পাৰোঁ’ – ইয়াত বিদ্যুৎ শব্দই কি বুজাইছে?\nউত্তৰঃ ইয়াত ‘বিদ্যুৎ’ শব্দই পুনৰ সঞ্জীৱিত বুজাইছে।\nঙ) প্ৰচণ্ড ধুমুহাই কবিক কি প্ৰশ্ন কৰিছিল?\nউত্তৰঃ প্ৰচণ্ড ধুমুহাই কবিক প্ৰাপ্য কি বুলি প্ৰশ্ন কৰিছিল।\n২) বজ্ৰই কবিক কি কি দিলে?\nউত্তৰঃ বজ্ৰই কবিক উদাত্ত কণ্ঠ আৰু সাহসৰ যুক্তি দিলে।\n৩) কবিয়ে ‘সচাঁ উদাৰতা’ কথাষাৰেৰে কি বুজাব খুজিছে?\nউত্তৰঃ ‘সচাঁ উদাৰতা’ কথাষাৰেৰে সংকীৰ্ণতাৰ পৰিধি ভঙা এক মানবিক উদাৰতাৰ কথা বুজাব খুজিছে।\n৪) কবিয়ে কিহৰ দ্বাৰা দিগন্ত কঁপাবলৈ মন মেলিছে চমুকৈ বুজাই লিখা।\nউত্তৰঃ কবিয়ে বজ্ৰৰ কন্ঠেৰে আৰু ধুমুহাৰ শক্তিৰে গীত গাই দিগন্ত কঁপাবলৈ মন মেলিছে।\n৫) কবিয়ে কলিজাৰ সচাঁ সুৰেৰে সিক্ত কৰি কাৰ সমাজত কি গীত গাবলৈ সাজু হৈছে?\nউত্তৰঃ কবিয়ে কলিজাৰ সচাঁ সুৰেৰে সিক্ত কৰি দানৱৰ সমাজত মানৱৰ গীত গাবলৈ সাজু হৈছে।\n৬) আকাশ, ধুমুহা আৰু বজ্ৰক কবিয়ে কি কাৰণে প্ৰণিপাত জনাইছে বহলাই লিখা।\nউত্তৰঃ আকাশ, ধুমুহা আৰু বজ্ৰক কবিয়ে প্ৰণিপাত জনোৱাৰ কাৰণ হল আকাশে কবিক প্ৰদান কৰিলে বিশাল দৃষ্টি, যাৰ জৰিয়তে কবিয়ে সংকীৰ্ণতাৰ পৰিধি ভাঙি মানুহৰ মাজত মানৱতা বোধৰ বানী দাঙি ধৰিবলৈ সক্ষম হৈছে। ধুমুহা আৰু বজ্ৰই কবিক প্ৰচণ্ড শক্তি আৰু উদাত্ত কণ্ঠ প্ৰদান কৰিছে, যি শক্তি আৰু কন্ঠেৰে কবিয়ে দানৱৰ সমাজত মানৱৰ গীত গাই দিগন্ত কঁপাবলৈ সক্ষম হৈছে। মৃতপ্ৰায় সমাজখনক কবিয়ে পুনৰ সঞ্জীৱিত কৰাত আকাশ, ধুমুহা আৰু বজ্ৰৰ পৰা পোৱা প্ৰেৰণাৰ বাবে কবিয়ে প্ৰণিপাত জনাইছে।\nক) বজ্ৰৰ গৰ্জনে বক্ষ উজাৰি কলে,\nমই কলো, বজ্ৰ তোমাৰ\nউত্তৰঃ “বজ্ৰৰ গৰ্জনে বক্ষ উজাৰি কলে,\nশক্তিশালী উদাত্ত কণ্ঠটি দিয়া।”\nউক্ত কবিতাফাঁকি আমাৰ পাঠ্যপুথিৰ অন্তগৰ্ত ডঃ ভূপেন হাজৰিকা দেৱৰ দ্বাৰা ৰচিত “প্ৰচণ্ড ধুমুহাই প্ৰশ্ন কৰিলে মোক” নামৰ কবিতাটিৰ পৰা তুলি দিয়া হৈছে।\nকবিতাফাঁকিৰ জৰিয়তে কবিয়ে মানৱৰ সমাজত সম্প্ৰীতিৰ বানী প্ৰচাৰ কৰিবলৈ প্ৰকৃতিৰ উপাদান বোৰৰ পৰা শক্তি আৰু প্ৰেৰণা আহৰণ কৰাৰ কথা কৈছে।\nকবিয়ে বজ্ৰৰ দৰে নিৰ্ভীকতা আৰু উদাত্ত কন্ঠৰে মানবতাৰ জয়গান গাবলৈ ইচ্ছা প্ৰকাশ কৰিছে। সেয়েহে কবিয়ে বজ্ৰৰ পৰা শক্তিশালী আৰু উদাত্ত কন্ঠটি বিচাৰিছে। যাতে তেওঁ সেই শক্তিশালী উদাত্ত কন্ঠৰে মানবতাৰ জয় গান গাব পাৰে।\nখ) সেয়েহে আকাশ তুমি যদি দিব খুজিছাই\nসংকীৰ্ণতা এৰি দিয়া\nআৱদান ৰূপে তোমাৰ পূৰ্ণ বিশালতা\nদিয়া যদি আজিয়েই দিয়া।\nউত্তৰঃ “সেয়েহে আকাশ তুমি যদি দিব খুজিছাই\nদিয়া যদি আজিয়েই দিয়া।”\nকবিতাফাঁকিৰ জৰিয়তে আকাশৰ দৰে উদাৰ আৰু বিশাল মানৱতা বোধৰ কথা কোৱা হৈছে।\nকবিয়ে প্ৰকৃতিৰ উপাদান বোৰৰ পৰা শক্তি আৰু প্ৰেৰণা আহৰণ কৰিছে। আকাশৰ বিশালতাই কবিক যেন সোৱৰাই দিছে- সংকীৰ্ণতাৰ পৰিধি ভঙা এক মানবিক উদাৰতাৰ কথা। সেয়েহে কবিয়ে নিজৰ মনটোও আকাশৰ দৰে বিশাল আৰু উদাৰ হোৱাটো কামনা কৰিছে।\nগ) মহাকাশে দিলে মোক বিশাল দৃষ্টি\nউত্তৰঃ “মহাকাশে দিলে মোক বিশাল দৃষ্টি\nআৰু দিলে সাহসৰ যুক্তি।”\nকবিতাফাঁকিৰ জৰিয়তে কবিয়ে প্ৰকৃতিৰ বিভিন্ন উপাদান বোৰৰ পৰা শক্তি আহৰণ কৰাৰ কথা কৈছে।\nকবিয়ে মহাকাশৰ পৰা বিশাল হৃদয় আৰু উদাৰ দৃষ্টি, ধুমুহাৰ পৰা প্ৰচণ্ড শক্তি, বজ্ৰৰ পৰা উদাত্ত কণ্ঠ আৰু সাহসৰ যুক্তি আহৰণ কৰি মানৱতাক জয়গান গাবলৈ প্ৰয়াস কৰিছে।\nঘ) মুমূৰ্ষু মানবক জীৱনৰ বিক্ষ\nতাৰ বাবে প্ৰণিপাত কৰোঁ।\nউত্তৰঃ “মুমূৰ্ষু মানবক জীৱনৰ বিক্ষ\nতাৰ বাবে প্ৰণিপাত কৰোঁ।”\nউদ্ধৃত কবিতাফাঁকি আমাৰ পাঠ্যপুথিৰ অন্তগৰ্ত ডঃ ভূপেন হাজৰিকা দেৱৰ দ্বাৰা ৰচিত প্ৰচণ্ড ধুমুহাই প্ৰশ্ন কৰিলে মোক ‘নামৰ কবিতাটিৰ পৰা তুলি দিয়া হৈছে।\nকবিতাফাঁকিত মানবতাৰ সুৰ পৰিলক্ষিত হৈছে। ধুমুহাৰ দৰে প্ৰচণ্ড শক্তি লাভ কৰি সমাজৰ উত্তৰণত সেই শক্তি প্ৰয়োগ কৰিবলৈ কবি আগ্ৰহী। বজ্ৰৰ দৰে নিৰ্ভীকতা আৰু উদাত্ত কন্ঠৰে মানবতাৰ জয়গান গাবলৈ কবিয়ে ইচ্ছা প্ৰকাশ কৰিছে। আকাশৰ বিশালতাই যেন কবিক সোৱৰাই দিছে- সংকীৰ্ণতাৰ পৰিধি ভঙা এক মানবিক উদাৰতাৰ কথা। মুমূৰ্ষু মানবক মানৱতা বোধৰে পুনৰ সঞ্জীৱিত কৰাটোয়েই কবিৰ অভিপ্ৰায়।\n৫) তলত দিয়া শব্দবোৰৰ সমাৰ্থক শব্দ লিখা।\nধুমুহা – বৰদৈচিলা\nবুকু – হৃদয়\nকাম্য – বিচাৰো\nসংকীৰ্ণতা – ঠেক\nদানব – দৈত্য\nপ্ৰণিপাত – প্ৰণাম\nসিক্ত – তিতা, ভিজা\n৬) তলত দিয়া শব্দকেইটাত কি কাৰণে ‘ণ’ হৈছে লিখাঃ\nকণ্ঠঃ ট বৰ্গৰ কোনো বৰ্ণৰ লগত যুক্ত হলে দন্ত্য ন মূৰ্ধন্য ণ হয়।\nপূৰ্ণঃ একেটা পদতে থকা ঋ, ৰ আৰু ষ-ৰ পিছত থকা দন্ত্য ন মূৰ্ধন্য ণ হয়।\nপ্ৰচণ্ডঃ ট বৰ্গৰ কোনো বৰ্ণৰ লগত যুক্ত হলে দন্ত্য ন মূৰ্ধন্য ণ হয়।\n৭) তলত দিয়া শব্দকেইটাৰ কি কাৰণে ‘ ষ’ হৈছে লিখা।\nমুমূৰ্ষুঃ অ, আ ভিন্ন অন্য স্বৰবৰ্ণ বা ক বা ৰ-ৰ পাছত থকা প্ৰত্যয়ৰ স মূৰ্ধন্য ষ হয়।\nদৃষ্টিঃ ট বৰ্গৰ বৰ্ণৰ সৈতে যুক্ত হলে দন্ত্য স মূৰ্ধন্য ষ হয়।\n৮) সন্ধি ভাঙাঃ\nদিগন্ত = দিক্ +অন্ত\nসৰ্বাকাশ= সৰ্ব+ আকাশ\nসংকীৰ্ণ= সম্ + কীৰ্ণ\nClass9Assamese Chapter4তথা “প্ৰচণ্ড ধুমুহাই প্ৰশ্ন কৰিলে মোক” নামৰ ডঃ ভূপেন হাজৰিকা দেৱে ৰচনা কৰা কবিতাৰ সম্পূৰ্ণ প্ৰশ্ন উত্তৰ আদি আজি আমি আলোচনা কৰিলোঁ। Class9Assamese Lesson4ত আলোচনা কৰা প্ৰশ্ন উত্তৰে আপোনাক সহায় কৰিব বুলি আমি আশাবাদী।\nযদি আপোনাৰ Class9Assamese Chapter4ৰ কিবা প্ৰশ্ন বা অসুবিধা আছে তেন্তে আমাক Assamese Medium Facebook Page ক Follow কৰি জনাব পাৰে, আমি আপোনাৰ প্ৰশ্নৰ উত্তৰ যথা সময়ত দিবলৈ যত্ন কৰিম।


আত্মসহায় গোট — বিকাশপেডিয়া\nমূল পৃষ্ঠা / সমাজ কল্যাণ / বেচৰকাৰী/স্বেচ্ছাসেৱী খণ্ড / আত্মসহায় গোটৰ সমল হাতপুথি / আত্মসহায় গোট\nআত্মসহায় গোট কি?\nএই গোট গাঁৱৰ (দাৰিদ্ৰৰ সীমাৰেখাৰ তলত বাস কৰা) ৰাইজৰ দ্বাৰা স্বেচ্ছামূলকভাৱে গঠিত এক সমমাত্ৰিক গোট। গোটৰ সদস্যবৃন্দ একে ধৰণৰ আৰ্থিক অৱস্থা সম্পন্ন সমাজৰ অপেক্ষাকৃত দুখীয়া শ্ৰেণীৰ মানুহ, যিয়ে প্ৰথাগত বেংকি ব্যৱস্থাৰ গণ্ডীলৈ নানা কাৰণত আহিব পৰা নাই। সদস্যসকলে সাধাৰণতে স্বগোষ্ঠীৰ আৰু পৰস্পৰৰ মাজৰ সদ্ভাৱ-সম্প্ৰীতি থকা হ’ব লাগে। প্ৰত্যেক সদস্যই তেওঁলোকৰ উপাৰ্জনৰ ৰাহি ধন সাপ্তাহিক বা পষেকীয়া বা মাহেকীয়া কিস্তিত জমা কৰি এটি সমূহীয়া পুঁজি গঠন কৰে। প্ৰয়োজন সাপেক্ষে অভাৱী সদস্যলৈ সমূহীয়া পুঁজি গঠন কৰে। প্ৰয়োজন সাপেক্ষে অভাৱী সদস্যলৈ সমূহীয়া পুঁজিৰ পৰা গোটে নিৰ্দিষ্ট কৰা সুতৰ হাৰত ধন ঋণ হিচাপে আগবঢ়ায়। মুঠৰ ওপৰত নিয়মীয়া সঞ্চয় আৰু সঞ্চয় পুঁজিৰ পৰা ঋণ দিয়াই হ’ল এই গোটৰ প্ৰাথমিক উদ্দেশ্য। গোটটো পৈণত হৈ উঠিলে বেংকৰ লগত সংযোগ স্থাপন কৰি লোৱাৰ ব্যৱস্থা কৰিব পাৰিব।\nআত্ম সহায় গোট কিয়?\n১) বেংকিং প্ৰণালীয়ে ঢুকি নোপোৱাসকলৰ বেঙ্কিং ব্যৱস্থাৰ কাষ চপাই অনা।\n২) আনুষ্ঠানিকভাৱে ঋণ লৈ অধিক হাৰত সুত দিয়াৰ পৰা নিচলা ৰাইজক ৰক্ষা কৰা।\n৩) দুখীয়া ৰাইজৰ মাজত সঞ্চয়ৰ অভ্যাস গঢ়ি তোলাৰ লগতে ঋণৰ সুব্যৱহাৰ, সময়মতে ঋণ আদায়ৰ অভ্যাস গঢ়ি তোলা।\n৪) ৰাইজৰ আৱশ্যকতা অনুযায়ী কম পৰিমাণৰ ঋণ সঘনাই আৰু সহজে পোৱাৰ ব্যৱস্থা কৰা।\n৫) উৎপাদনমূলক ঋণৰ উপৰিও ব্যৱহাৰিক কাম-কাজৰ বাবে ঋণ পোৱাৰ সুবিধা কৰা।\n৬) ঋণৰ সদ ব্যৱহাৰ আৰু এক গোট হৈ মিলিজুলি কাম কৰি আত্ম নিৰ্ভৰশীল হোৱাত ৰাইজক পূৰ্ণ ৰূপত সহায় কৰা।\nআত্মসহায়ক গোটৰ উদ্দেশ্যসমূহ কি কি?\nগাঁৱৰ দুখীয়া ৰাইজৰ বাবে বিকল্প ঋণ আঁচনিৰ কৌশল উদ্ভাৱন।\nবেংক আৰু গাঁৱৰ ৰাইজৰ মাজত পাৰস্পৰিক আস্থা আৰু বিশ্বাস গঢ়ি তোলা।\nদুখীয়া জনসাধাৰণক সঞ্চয় আৰু ঋণ সংক্ৰান্ত বেঙ্কিং ক্ৰিয়া-কলাপৰ লগত পৰিচয় আৰু আস্থা প্ৰদান কৰা।\nবেংকৰ লেন-দেনৰ খৰছ কম কৰা আৰু গোটৰ সদস্যৰ মাধ্যমত চাপ সৃষ্টি কৰি ঋণ পৰিশোধৰ উত্তম ব্যৱস্থা কৰা।\nআত্মসহায়ক গোটৰ বৈশিষ্ট্যসমূহ:\nগোটটোৰ সদস্যৰ সংখ্যা নূন্যতম ১০ আৰু অধিকতম ২০ হোৱা বাঞ্চনীয়।\nগোটটো পঞ্জীভূক্ত হ’লেও হ’ব পাৰে, নহ’লেও ক্ষতি নাই, কিন্তু গোটটোৰ নামাকৰণ হ’ব লাগে।\nগোটটোৰ মুখীয়াল বা নেতাজন গণতান্ত্ৰিক পদ্ধতিত নিৰ্বাচিত হ’ব লাগিব আৰু সদস্যসকলে তেওঁক দলনেতা হিচাপে অকৃত্ৰিমভাৱে স্বীকাৰ কৰিব লাগিব।\nএক নিয়মিত বিৰতিত যেনে, পষেকীয়া বা মাহেকত এদিন গোটটো নিৰ্ধাৰিত সময়ত মিলিত হ’ব লাগিব আৰু গঠনমূলক কাম-কাজৰ বিষয়ে মত বিনিময় কৰিব।\nযিমানেই ক্ষুদ্ৰ নহওঁক কিয় নিয়মিত আৰু নিৰ্দিষ্ট পৰিমাণৰ ধন সকলোৱে সমভাৱে সঞ্চয় কৰিব আৰু উক্ত সভাত দলৰ নেতাৰ হাতত জমা দিব।\nএই সঞ্চিত অৰ্থ পুঁজিৰ পৰা প্ৰয়োজন বিশেষে যিকোনো সদস্যই যিকোনো কাৰণত ঋণ ল’ব পাৰিব।কিন্তু সেই ঋণ গোটটোৱে সৰ্ব সন্মতিক্ৰমে নিৰ্ধাৰিত কৰি দিয়া সময়মতে সুদসহ ওভটাই দিব লাগিব।\nসঞ্চিত পুঁজিৰ পৰিমাণ যেতিয়া অলপ বাঢ়িব তেতিয়া ওচৰৰ কোনো বেংকৰ শাখাত টকাখিনি চেভিংচ বেংক একাউন্ট (সঞ্চয় হিচাপে)খুলি জমা থব আৰু প্ৰয়োজনসাপেক্ষে উলিয়াব। অৱশ্যে গোট গঠন হোৱাৰ লগে লগে বেংকত চেভিং একাউন্ট (গোটৰ নামত)খোলাটো বাঞ্চনীয়।\nউক্ত সকলো নিয়ম সাঙুৰিব পৰাকৈ এখন সহজ সৰল নিয়মাৱলী গোটটোৱে গোটৰ সভাত প্ৰস্তাৱ লৈ প্ৰস্তুত কৰিব আৰু এই নিয়ম গোটৰ পৰিচালনাত প্ৰযোজ্য হ’ব।\nগোটৰ হিচাপ-নিকাচ আদি তথ্য ৰাখিবৰ কাৰণে কিছুমান বহী ৰাখিব লাগিব, যেনে-সভাৰ কাৰ্য্যাৱলীৰ বহী, সভ্য ভৰ্ত্তী বহী, সঞ্চয় পুঁজি খটিয়ান বহী, ঋণৰ তথ্য ৰখা বহী আদি।\nআত্মসহায়ক গোট কোনে গঠন কৰিব পাৰে?\nপ্ৰতিষ্ঠিত ভাল স্বেচ্ছাসেৱী সন্থা, অনা চৰকাৰী অনুষ্ঠান আদি অথবা বাণিজ্যিক সমবায় বা আঞ্চলিক গাঁৱলীয়া বেংকসমূহৰ শাখা পৰিচালকৰ উদ্যোগত নিজৰ নিজৰ এলেকাত গোটবোৰ গঠন কৰিব পাৰে। চৰকাৰী বিভাগ যেনে: গ্ৰামোন্নয়ন, কৃষি, মীন, ৰেচম বিভাগ আদিও এই গোট গঠনৰ প্ৰক্ৰিয়াত অংশগ্ৰহণ কৰিব পাৰে।\nআত্মসহায়ক গোট গঠনৰ বিভিন্ন দিশ\nক) আত্মসহায়ক গোট আমি কেনেকৈ আৰম্ভ কৰিব লাগে?\nএহেজাৰ মাইলৰ যাত্ৰাও প্ৰথম পদক্ষেপেৰে আৰম্ভ হয়।\nআত্মসহায়ক গোট গঠন কৰাৰ প্ৰথম পদক্ষেপটো বৰ সহজ সৰল।\nআপোনাৰ গঁও অতি দুখীয়া পৰিয়ালৰ লোকসকলক প্ৰথমে লগ কৰক আৰু তেখেতসকলৰ লগত কথা পাতক।\nযদি তেখেতসকলে আপোনাক নাজানে বা চিনি নাপায় তেনেহ’লে আপোনাৰ বিষয়ে তেখেতসকলক নিজৰ পৰিচয় দি কথা পাতক।\nখ) জনসাধাৰণৰ বিশ্বাস তথা আস্থা জয় কৰিবলৈ আপোনাৰ ব্যক্তিগত পৰিচয় সকলোৱে জনাটো অতি প্ৰয়োজন বা দৰকাৰী।\nগাঁৱৰ বয়সীয়াল লোকসকলৰ লগত কথা পাতক, নিজৰ পৰিকল্পনাৰ বিষয়ে বুজাই দিয়ক আৰু তেখেতসকলৰ সম্পূৰ্ণ সহযোগিতাৰ বাবে অনুৰোধ কৰক।\nআপোনাৰ লগত এখন সৰু নোটবুক ৰখাটো অতি আৱশ্যক।\nঅনুগ্ৰহ কৰি আপুনি পৰিদৰ্শন কৰা পৰিয়ালসমূহৰ তথ্যসমূহ উক্ত নোটবুকত লিপিবদ্ধ কৰক। এই তথ্যসমূহ আপোনাৰ ভ্ৰমণৰ সময়ত প্ৰত্যেক ঘৰ পৰিয়ালৰ কাৰণে ব্যৱহাৰ কৰক।\nগ) আত্মসহায়ক গোট গঠন কৰিবলৈ আপুনি কেনেধৰণৰ পৰিয়ালসমূহক লগ ধৰিব আৰু কোনটো পৰিয়ালক দুখীয়া বুলি গণ্য কৰিব।\nপ্ৰত্যেকটো পৰিয়ালক নিম্ন উল্লেখিত প্ৰশ্নসমূহ সোধক।\n১) পৰিয়ালটোত উপাৰ্জনকাৰী সদস্য/সদস্যৰ সংখ্যা কেৱল মাত্ৰ এজনেই নেকি?\n২) পৰিয়ালটোৰ কাৰণে লগা খোৱা পানী দূৰৈৰ পৰা আনিব লাগে নেকি?\n৩) পায়াখানাৰ অভাৱৰ বাবে মহিলাসকলে দূৰৈৰ মুকলি পথাৰলৈ পায়খানাৰ কাৰণে যাব লাগে নেকি?\n৪) পৰিয়ালত স্থায়ীভাৱে অসুস্থলোক আছে নেকি?\n৫) পৰিয়ালত অশিক্ষিত বয়সস্থ লোক আছে নেকি?\n৬) পৰিয়ালত বিদ্যালয়লৈ নোযোৱা অশিক্ষিত লোক আছে নেকি?\n৭) পৰিয়ালত নিচাযুক্ত বা মদাহী লোক আছে নেকি?\n৮) পৰিয়ালৰ ঘৰবোৰ কেঁচা নেকি?\n৯) পৰিয়ালৰ লোকে নিয়মীয়াকৈ মহাজনৰ পৰা পইচা ধাৰে লয় নেকি?\n১০) পৰিয়ালৰ লোকে এদিন দুসাজতকৈ কম খাবলৈ পায় নেকি?\n১১) পৰিয়ালৰ লোকসকলৰ অনুসূচীত জাতি তথা অনুসূচিত জনজাতিৰ অন্তৰ্ভূক্ত নেকি?\nওপৰৰ এই এঘাৰটা প্ৰশ্নৰ উত্তৰ কমেও তিনিটা বা চাৰিটা “হয়”, তেতিয়া হ’লে আপুনি উক্ত পৰিয়ালটোক দুখীয়া বুলি গণ্য কৰিব পাৰে।\nযেতিয়া আপুনি দুখীয়া পৰিয়ালৰ ঘৰ পৰিদৰ্শন কৰিব, তেতিয়া\nমহিলাসকলৰ লগত কথা পাতিব।\nপৰিয়ালৰ বাবে সবাতোকৈ গুৰুত্বপূৰ্ণ বিষয় কি সোধক।\nওপৰত উল্লেখ কৰা সকলোবোৰ প্ৰশ্নৰ ওপৰত বহলভাৱে ব্যাখ্যা লিখক।\nযেতিয়াই আপুনি এনেকুৱা পৰিয়ালৰ ঘৰ পৰিদৰ্শন কৰে তেতিয়া কোনো চৰকাৰী অনুদানৰ প্ৰতিশ্ৰুতি নিদিব যাতে ভৱিষ্যতে কোনো ভুল বুজাবুজি নহয়। পিছৰ পৰ্য্যায়ৰ বাবে এনে বুজাবুজি দূৰ কৰাটো অতি দৰকাৰী।\nইয়াকেই “প্ৰাৰম্ভিক জৰীপ” বুলি কোৱা হয়। এই জৰীপ কাৰ্য্যই আপোনাক প্ৰত্যেকটো পৰিয়ালৰ আৱশ্যকতাৰ বিষয়ে জনাত বা বুজাত সহায়ক হ’ব।\nএকেই পৰিয়ালক পুনৰবাৰ গৈ লগ কৰাটো আৱশ্যক। যেতিয়া আপুনি এই পৰিয়ালক দ্বিতীয়বাৰৰ বাবে লগ কৰিব তেতিয়া আপুনি বুজাই দিব যে প্ৰত্যেকটো পৰিয়ালে বাকী পৰিয়ালৰ সদস্যৰ অভিজ্ঞতা সম্পৰ্কে কব পৰা হ’ব আৰু অন্য পৰিয়ালৰ বিষয়েও কব পাৰিব।\nপৰিয়ালৰ লোকসকলক লগ কৰাৰ পিছত আপুনি জানিব পাৰিব যে কোনো কোন পৰিয়ালৰ লোক আত্মসহায়ক গোট গঠনৰ বাবে ইচ্ছুক তথা একেলগে আগবাঢ়ি আহিব পাৰে। আপুনি পৰিয়ালৰ দৈনন্দিন জীৱনৰ সাধাৰণ প্ৰয়োজন আৰু সমস্যাৰ বিষয়ে জানিবলৈ সমৰ্থবান হ’ব।\nদৰিদ্ৰতাৰ সীমাৰেখাৰ তলৰ পৰিয়ালৰ উপৰিও যদি কোনোবা দাৰিদ্ৰৰ সীমাৰেখাৰ ওপৰৰ পৰিয়ালৰ লোকে আত্মসহায় গোট গঠন কৰিব খোজে তেতিয়া হ’লে তেওঁলোকে গোট গঠন কৰিব পাৰে। স্বৰ্ণজয়ন্তী গ্ৰামৰোজগাৰ যোজনাৰ নিয়মাৱলী মতে কমেও পাঁচজন দৰিদ্ৰসীমাৰেখাৰ ওপৰৰ সদস্যই দৰিদ্ৰ সীমাৰেখাৰ তলৰ পৰিয়ালৰ সদস্যৰ লগ হৈ আত্মসহায় গোট গঠন কৰিব্ পাৰে।\nউন্নত জীৱিকাৰ বাবে আত্ম সহায়ক গোটলৈ অসম চৰকাৰৰ সহায়\nশ্ৰী শান্তনু বৰুৱা Mar 24, 2020 08:01 AM\n"আত্ম সহায় গোট" "আত্ম সহায়ক গোট" প্ৰকৃততে কোনটো শুদ্ধ?\nআত্ম সহায়ক গোটটো কেনেকৈ গঠন কৰিব?\nআত্মসহায় গোটৰ সদস্য নিৰ্বাচন আৰু গঠন\nআত্ম সহায়ক গোটৰ বিকাশ\nআত্মসহায়ক গোটৰ পৰিচালক নিৰ্বাচন\nআত্মসহায়ক গোটৰ প্ৰশিক্ষণ আৰু সৱলীকৰণ\nআত্ম সহায় গোটৰ নিয়ম আৰু বিধি ব্যৱস্থাসমূহ\nআত্ম সহায়ক গোটৰ সভাৰ বাবে দিন নিৰ্ধাৰণ\nগোটৰ নিয়ম আৰু বিনিময়বিলাকৰ উলঙ্ঘন\nনিয়মাৱলীৰ সংশোধন, পৰিকল্পনা আৰু ঋণদান প্ৰসংগ\nদায়িত্ব আৰু কৰ্তব্য\nআত্ম সহায় গোটৰ বহী আৰু নথি-পত্ৰ\nআদৰ্শ আত্মসহায় গোটৰ বৈশিষ্ট্যসমূহ\nআত্মসহায় গোট নিৰীক্ষণ আৰু শ্ৰেণীবিভাজন\nআত্মসহায় গোটৰ সদস্যবৃন্দৰ মাজত সম্পাদিত আভ্যন্তৰীণ চুক্তিপত্ৰ\nআত্মসহায়ক গোটৰ প্ৰয়োজনীয়তা


|nepali-actress-aditi-budhathoki-latest-pics-viral-এইগৰাকী নেপালি অভিনেত্রী এতিয়া বুঢ়া-ডেকা সকলোৰে হাৰ্টথ্ৰৱ– News18 assam\nHome » photogallery » entertainment »Aditi Budhathoki: এইগৰাকী নেপালি অভিনেত্রীয়ে টোপনি হৰিছে নেটিজেনৰ, আচৰিত ৰূপ-লাৱণ্যৰে হৈ পৰিছে বুঢ়া-ডেকা সকলোৰে হার্টথ্রৱ!\nAditi Budhathoki: এইগৰাকী নেপালি অভিনেত্রীয়ে টোপনি হৰিছে নেটিজেনৰ, আচৰিত ৰূপ-লাৱণ্যৰে হৈ পৰিছে বুঢ়া-ডেকা সকলোৰে হার্টথ্রৱ!\nAditi Budhathoki: নেপালৰ বিখ্যাত অভিনেত্ৰীসকলৰ তালিকাৰ শীৰ্ষত আছে অদিতি বুড়াথোকিৰ নাম।\n| January 27, 2022, 18:04 IST\nছচয়েল মিডিয়া Social Media)ত কেতিয়া আৰু কি ভাইৰেল হ'ব সেয়া কোৱাটো কঠিন। এই সকলোবোৰ নেটিজেন (Netizen)ৰ হাতত আছে। নেটিজেন অৰ্থাৎ ইণ্টাৰনেট ব্যৱহাৰকাৰীসকল হৈছে ছচিয়েল মিডিয়াৰ ভগৱান। তেওঁলোকে যি ভাল পাব সেয়া নিশ্চিতভাৱেই ছচিয়েল মিডিয়াত ভাইৰেল হ'ব। সম্প্ৰতি নেটিজেনসকলৰ নিউজ ফীডত এটা ভিডিঅ' ভাইৰেল (Viral Video) হৈ আছে।\nনেপালৰ এইগৰাকী সুন্দৰী আৰু আবেদনময়ী অভিনেত্ৰীৰ ৰূপত বলিয়া হৈ পৰিছে আঠৰ পৰা আশীলৈ বয়সৰ লোক। নেপালৰ এইগৰাকী অভিনেত্ৰীগৰাকীৰ নাম অদিতি বুড়াথোকি (Aditi Budhathoki)। নেপালৰ বিখ্যাত অভিনেত্ৰীসকলৰ তালিকাৰ শীৰ্ষত আছে অদিতি বুড়াথোকিৰ নাম। অন্যান্য চেলিব্ৰিটিসকলৰ দৰে, অদিতিও ছ'চিয়েল নেটৱৰ্কিং ছাইট ইনষ্টাগ্ৰামত অতি সক্ৰিয়।\nঅদিতিয়ে সদায় ইনষ্টাগ্ৰামৰ জৰিয়তে তেওঁৰ অনুৰাগীসকলৰ সৈতে সংযুক্ত হৈ থাকে আৰু তেওঁৰ ইনষ্টা একাউণ্টত নিজৰ সকলো শেহতীয়া ফটো আৰু ভিডিঅ' শ্বেয়াৰ কৰিছে। অদিতি বুড়াথোকিৰ আকৰ্ষণীয় ছবিবোৰ দেখি তাইৰ সৌন্দৰ্যত নেটিজেনসকলে স্তম্ভিত হৈ পৰিছে। বলীউডৰ অভিনেত্ৰীসকলৰ দৰে অদিতিয়েও নিজৰ ছবিত গ্লেমাৰাছ লুক দিবলৈ সক্ষম হৈছে আৰু কোটি কোটি অনুৰাগীৰ হৃদয়ৰ ৰাণী হা পৰিছে। ইনষ্টাত অদিতিৰ দ্বাৰা শ্বেয়াৰ কৰা প্ৰায় সকলো ছবিত লাখ লাখ লাইক আৰু শ্বেয়াৰ দেখা যায়। ইয়াৰ উপৰি নেটিজেনসকলে তেওঁৰ ছবিবোৰত যথেষ্ট মন্তব্য কৰিছে।\nবহু নেটিজেনে ইতিমধ্যে অদিতি বুড়াথোকিক বলীউডৰ অভিনেত্ৰী দিশা পাটানি (Disha Patani)ৰ সৈতে তুলনা কৰিছে। কাৰণ সামাজিক মাধ্যমত অদিতিৰ চেহেৰা, ষ্টাইল আৰু তেওঁৰ ফিগাৰ দিশা পাটানিৰ সৈতে একে হ'ব বুলি চৰ্চা চলিছে। দিশা পাটানীয়ে ইনষ্টাত যিদৰে নিজৰ বোল্ড ছবি শ্বেয়াৰ কৰিবলৈ কুণ্ঠাবোধ নকৰে একেদৰে অদিতি বুড়াথোকিৰ ইনষ্টা একাউণ্টটোও তাইৰ সাহসী ছবিৰে ভৰি আছে। অদিতি বুড়াথোকিৰ সামাজিক মাধ্যমত অনুৰাগীৰ দীঘলীয়া তালিকা আছে।\nঅদিতিৰ কেৱল ইনষ্টাগ্ৰামতেই ১৮ লাখ অনুৰাগী আছে। অদিতিৰ জন্ম নেপালৰ ডুমাকত হৈছিল। সৰুৰে পৰা মডেলিঙৰ প্ৰতি আগ্ৰহী অদিতিয়ে মডেলিং আৰু অভিনয় অধ্যয়ন কৰিবলৈ নেপাল এৰি ভাৰতলৈ আহিছিল। নেপালী চলচ্চিত্ৰ ক্ৰীতত তেওঁৰ অভিনয়ৰ পিছত উভতি চাব লগা হোৱা নাছিল। অদিতি এতিয়া এগৰাকী প্ৰখ্যাত মডেল।


বিফলতাৰ এপৃষ্ঠা - বিকাশ শইকীয়া - সাহিত্য ডট অৰ্গ\nবিফলতাৰ এপৃষ্ঠা – বিকাশ শইকীয়া\n২০১১ চনৰ কথা৷ তেতিয়া নদীবান্ধ বিৰোধী আন্দোলন তুংগত৷ ভাইটি তেজপুৰ ইউনিভাৰচিটীত ছছিয়লজি পঢ়ি আছে৷ এবাৰ পুজাৰ বন্ধত দুয়োটা ঘৰত আছো৷ নদীবান্ধৰ কথা ওলাল৷ মই সপক্ষে, সি বিপক্ষে৷ শেষত মই হাৰ মানিলো৷ ভাইটিয়ে মোক বুজাই দিলে কেনেকৈ নদীবান্ধে অসমৰ ডেমগ্ৰাফি চেঞ্জ কৰিব, কেনেকৈ আপাৰ সোৱনশিৰি পাহাৰৰ বালি আহি মাজুলী পাইছেহি৷\n– তই চছিয়লজি পঢ়িছ নে জিয়লজি আৰু চিভিল ইঞ্জিনিয়াৰিং পঢ়িছ ……. মই সুধিলো\n– তেন্তে এইবোৰ কোনে কলে\n– চন্দন শৰ্মা নামৰ আমাৰ এজন ছাৰ আছে, বহুত ভাল ছাৰ ……… ভাইটিয়ে কলে\nমই বুজি উঠিলো যে মাই ব্ৰাদাৰ ৱাজ ব্ৰেইনৱাছড৷ সেই সময়ত অখিল গগৈ এফালে, হিমন্ত বিশ্ব এফালে৷ দুয়োজনৰ মাজত কুকুৰ-মেকুৰীৰ দৰে যুঁজ৷ চন্দন শৰ্মা বোলা প্ৰফেছাৰজন অখিল গগৈৰ সপক্ষে আৰু খুব সম্ভৱ তেও অখিল গগৈৰ সপক্ষে এটা ঢৌৰ সৃষ্টি কৰিছিল তেজপুৰ ইউনিভাৰচিটিত৷\nসেই সময়তে টেট পৰীক্ষা হৈছিল৷ হিমন্ত বিশ্বই জনপ্ৰিয় কৰা প্ৰথম টেট৷\n– এইবাৰ টেট দিবি ……….. মই ভাইটিক ফোন কৰি কলো৷\nটেটৰ পাছদিনা মই ভাইটিক ফোন কৰিলো৷\n– কেনে হল টেট\n– দিব নোৱাৰিলো\n– ক্লাছ আছিল\n– কিয় এদিন ক্লাছ খতি কৰি কিয় নিদিলি\n– ধেই এইবোৰ দি লাভ নাই\n– হিমন্ত বিশ্ব একদম কৰাপটেড, পুৰা চাকৰিবোৰ বেছি দিব…. ভাইটিয়ে কলে\n– তোৰ মুৰত এইবোৰ কোনে সুমুৱাই দিছে…. মই সুধিলোঁ\nভাইটিৰ মুৰত এনেধৰণৰ কথা কোনে সুমুৱাইছে মোৰ বুজিবলৈ বাকী নাছিল৷ মোৰ প্ৰচণ্ড খং উঠিছিল৷\nএই টেট পৰীক্ষাটোত এক শতাংশও দুই নম্বৰী নোহোৱাকৈ প্ৰতিজনে চাকৰি পাইছিল৷ যিসকলে পাছ কৰিছিল প্ৰত্যেকেই প্ৰথমতে অস্থায়ী চাকৰি পাইছিল আৰু পাছলৈ প্ৰতিজন পাৰ্মানেণ্ট হৈছিল৷\nভাইটি তেতিয়া থাৰ্ড ছেমিষ্টাৰত\n– হামদৰ্দ, ফুলব্ৰাইট এইবোৰ চাই থাকিবি\n– এইবোৰ কি\n– কিয় তোৰ চন্দন শৰ্মাই এইবোৰৰ কথা নকয় নেকি, বাহিৰত পি.এইচ.ডি কৰিবলৈ স্কলাৰচিপ এইবোৰ, জিয়লজি-চিভিলৰ-আল্টু ফাল্টু ফাণ্ডা দিব পাৰে, ইণ্টাৰনেচনেল স্কলাৰচিপৰ কথা ক্লাছত কব নোৱাৰে নেকি….. মই খঙেৰে কলো\nভাইটিয়ে মোক সাম্যবাদ, আৰ্থিক অসমতা, শোষিত-নিষ্পেষিত শ্ৰেণী, বুৰ্জোৱাবাদ ইত্যাদিৰ ওপৰত দীঘল লেকছাৰ এটা দি কলে যে সি এইবোৰত ইণ্টাৰেষ্টড নহয়৷\n– চা ভাই, এইবোৰ কথা কিতাপত ভাল লাগে, কিন্তু ৰিয়েল লাইফ বেলেগ, কাৰ্ল মাস্কে কেতিয়াও পথাৰত হাল বোৱা নাছিল, লেলিনে ৰজাৰ দৰে বাস কৰিছিল, লাখ টকা খৰচ কৰি সি নিজৰ মুৰ্তি বনাইছিল, হীৰেন গোহাঁই বোলে পাক্কা কমিনিউষ্ট, কিন্তু তেওঁৰ ছোৱালীয়ে পুজিপতিৰ চাকৰি কৰে, গতিকে এইবোৰত মাথা নামাৰিবি ……………. মই কলো\nসি মোক বেয়া পালে, তাৰ মতে মই পুজিপতি ভাৱধাৰাগ্ৰস্থ আৰু হিমন্ত বিশ্ব নামৰ বেয়া জিনিছটোৰ অন্ধ ভক্ত৷\nফৰ্থ ছেমিষ্টাৰ পালেহি৷\n– নেটৰ কাৰণে পঢ়৷ ছছিয়েলজি নতুন চাবজেক্ট৷ কেইখনমান কলেজতহে আছে৷ পোষ্ট কম৷ জে.আৰ.এফ নহলে নেট লাভ নাই৷ আৰু এটা কাম কৰ, ল কৰ, তই ডিবেট ভাল কৰ, ল কৰিলে তোৰ ভাল হব এট লিষ্ট নিজে কিবা এটা কৰি খাব পাৰিবি৷ আৰু চা, হয় তই চাকৰি কৰিব লাগিব, নহলে চাকৰি দিয়া মানুহ হব লাগিব, নহয় মানুহে তোক পাত্তা নিদিব, পাছত বৰ দিগদাৰ পাবি ………. মই কৈছিলো, সি শুনিলে নে নাই গম নাপালো\nএটা সময়ত মই তাক কোৱা বাদ দিলো৷ সি ফাৰ্ষ্ট ক্লাছ আৰু নেট-স্লেট পালে ঠিকেই কিন্তু জে.আৰ.এফ নাপালে৷ তেজপুৰ-গুৱাহাটীত পি.এইচ.ডি কৰিবলৈ ছীট নাই৷ ছছিয়েলজিৰ কলেজত পোষ্টো নাই৷\nতাক মই এডভাইচ দিয়া বাদ দিলো৷ যি মন যায় কৰি থাকক৷ যোৱাবছৰ সি টেটো পাছ কৰিলে৷ কিন্তু হিমন্ত বিশ্বৰ বিসম্বাদৰ পাছত টেটতো এপইণ্টমেণ্ট বন্ধ হৈ আছে৷\nকিন্তু এটা মোৰ বেয়া লাগে যেতিয়া ছছিয়েলজিৰ ফাষ্ট ক্লাছ, নেট-স্লেট থকা মোৰ ভাইটিয়ে তৃতীয়-চতুৰ্থ বৰ্গৰ চাকৰিত এপ্লাই কৰে আৰু সেই চাকৰিটোও নাপায়৷ তেতিয়া মোৰ বুকুত এটা বিষ অনুভৱ কৰো৷ ককায়েক হিচাপে অসফলতাৰ বেদনা৷\nলাহে লাহে ভাইটি আৰু মোৰ মাজত ব্যৰধান বাঢ়ি গৈ আছে৷ দিনকদিনে সি হতাশ হৈ গৈ আছে৷ সি লাজকুৰীয়া হৈ পৰিছে৷ অঙহী-বঙহী ৰ ঘৰলৈ সি যোৱা বাদ দিছে৷ সি কিয় নাযায় মই জানিও নজনাৰ ভাও ধৰি থাকো৷ মই তাক বুজাব খোজো, কিন্তু মই বাৰে বাৰে অসমৰ্থ হও৷\n– মই কি কৰিম এতিয়া…… মই সোধো\n– তাক কৰবাত বেলেগলৈ পঠিয়াই দিয়া, ঠেকিলেহে শিকিব, বয়স গৈ আছে পাছলৈ বৰ কমপ্লেক্সিটি আহিব….. চন্দনদাই কলে\n– ঘৰ চে নিকাল দো, আপনে আপ চিধা ৰাস্তে পে আ জায়েগা…… মোহিতে কয়\n– অলপ কষ্ট পাবলৈ দে, ঘৰত আৰামত ভাত-মাছ খাই আছে, যেতিয়া ঠুকন খাব, তেতিয়াহে গম পাব…….. দীৰুদাই কয়\nভাইটি আৰু মোৰ মাজত নিয়মমাফিক কথা-বতৰা হয়৷ যিকোনোধৰণৰ তৰ্কৰপৰা মই আতৰি থাকো৷ আজিকালি সি অখিল গগৈ, চন্দন শৰ্মা, নদীবান্ধ, মাস্ক, লেলিন এইবোৰৰ কথা নকয়৷\n– এইবাৰ বিজেপি জিকিলে ভাল আছিল ……… ভাইটিয়ে কলে\n– কিয়….. মই সুধিলো\n– হিমন্ত বিশ্ব পাৱাৰলৈ আহিলে টেটৰ চাকৰিকেইটা খুলি দিব, চাকৰি এটাৰ বহুত দৰকাৰ আছিল ……. ভাইটিয়ে ক্ষীণ হাহি এটা মাৰি কলে\nমই ভাইটিৰ ফালে চালো৷ নদীবান্ধ, চন্দন শৰ্মা, অখিল গগৈ, হিমন্ত বিশ্বৰ সমীকৰণবোৰ বুজি পাওঁতে তাৰ বহুত বছৰ লাগিল৷ জীৱনৰ অংক আৰু বাহিৰৰ পৃথিৱীখন সি বুজি পালেই ভাল হয়৷\n← গ্ৰন্থ সমালোচনা: কায়কল্প আৰু ছিলিকনৰ বুদ্ধ – দেৱাশ্ৰী বৰগোহাঁই\nদেওবাৰৰ আবেলি – নিকু কাশ্যপ →


Medical Collegeত নামভৰ্তিৰ ক্ষেত্ৰত OBC আৰু EWSৰ বাবে সংৰক্ষণৰ অনুমোদন...– News18 assam\nMedical Education: মেডিকেল কলেজত নামভৰ্তিৰ ক্ষেত্ৰত কেন্দ্ৰ চৰকাৰৰ ডাঙৰ সিদ্ধান্ত ! OBC আৰু EWS শিক্ষাৰ্থীসকলৰ বাবে সংৰক্ষণৰ অনুমোদন...\nকেন্দ্ৰৰ নৰেন্দ্ৰ মোডী চৰকাৰে(Modi Govt.) চিকিৎসাত নামভৰ্তিৰ বাবে এক ডাঙৰ সিদ্ধান্ত লৈছে। চৰকাৰে অবিচি(OBC) আৰু অৰ্থনৈতিকভাৱে পিছপৰা শ্ৰেণীৰ(EWS)শিক্ষাৰ্থীসকলৰ বাবে সংৰক্ষণৰ অনুমোদন জনাইছে।\nLast Updated : July 29, 2021, 16:35 IST\nকেন্দ্ৰৰ নৰেন্দ্ৰ মোডী চৰকাৰে(Modi Govt.) চিকিৎসাত নামভৰ্তিৰ বাবে এক ডাঙৰ সিদ্ধান্ত লৈছে। চৰকাৰে অবিচি(OBC) আৰু অৰ্থনৈতিকভাৱে পিছপৰা শ্ৰেণীৰ(EWS)শিক্ষাৰ্থীসকলৰ বাবে সংৰক্ষণৰ অনুমোদন জনাইছে। চৰকাৰে অ'বিচি শ্ৰেণীত ২৭% সংৰক্ষণ আৰু অৰ্থনৈতিকভাৱে দুৰ্বল শ্ৰেণীৰ বাবে ১০% সংৰক্ষণ প্ৰদান কৰাৰ সিদ্ধান্ত লৈছে। কেন্দ্ৰীয় স্বাস্থ্য মন্ত্ৰালয়ে বৃহস্পতিবাৰে অবিচি শ্ৰেণী আৰু অৰ্থনৈতিকভাৱে দুৰ্বল শ্ৰেণীৰ বাবে সংৰক্ষণৰ কথা ঘোষণা কৰিছে।\nমন্ত্ৰালয়ে ২০২১-২২ বৰ্ষৰ অধিৱেশনৰ পৰা ইয়াক কাৰ্যকৰী কৰাৰ সিদ্ধান্ত লৈছে। এই সিদ্ধান্তই প্ৰায় ৫,৫০০ শিক্ষাৰ্থীক লাভান্বিত কৰিব। খহনীয়াৰ লাভালাভ ইউজি আৰু পিজি মেডিকেল/ডেন্টাল পাঠ্যক্ৰমত নামভৰ্তি কৰা সকলৰ বাবে উপলব্ধ হ'ব (MBBS / MD / MS / Diploma / BDS / MDS)। স্বাস্থ্য মন্ত্ৰালয়ে কৈছে যে চৰকাৰে অবিচি আৰু EWS শ্ৰেণীৰ লোকসকলক সংৰক্ষণ প্ৰদান কৰিবলৈ প্ৰতিশ্ৰুতিবদ্ধ।\nদৰাচলতে, শিক্ষা মন্ত্ৰী ধৰ্মেন্দ্ৰ প্ৰধানে ১২ জুলাইত ৰাষ্ট্ৰীয় যোগ্যতা পৰীক্ষাৰ (এনইইটি ২০২১) তাৰিখ ঘোষণা কৰাৰ সময়ত বিষয়টো ক্ষতিগ্ৰস্ত হৈছিল। তেওঁ কৈছিল যে এইবাৰো, অ'বিচি শ্ৰেণীৰ বাবে সংৰক্ষণ অবিহনে এনইইটি পৰীক্ষা অনুষ্ঠিত হ'ব। কেইবাটাও ছাত্ৰ সংগঠনে তেতিয়া দেশজুৰি ধৰ্মঘটৰ ভাবুকি দিছিল। বহুতো ৰাজনৈতিক দলে সংৰক্ষণৰ দাবী জনাইছিল৷ বিষয়টো বন্ধ হোৱা নাছিল৷ বহুতো বিজেপি নেতা সংৰক্ষণৰ সমৰ্থনত ওলাই আহিছিল। কেন্দ্ৰীয় ৰাজ্যিক মন্ত্ৰী অনুপ্ৰিয়া পেটেল আৰু ভূপেন্দ্ৰ যাদৱে প্ৰধানমন্ত্ৰী নৰেন্দ্ৰ মোডীক এখন স্মাৰকপত্ৰ দাখিল কৰিছিল।\nFirst published: July 29, 2021, 16:35 IST\nCENTRAL GOVERNMENTEducationMedical CollegeOBCSeat Reservation


ডিফলুৰ পাৰৰ শিমলু (ভগৎ লাল দত্ত) - সাহিত্য ডট অৰ্গ\nযোৰহাটৰ ৰৰৈয়া বিমানকোঠৰ আগৰ সেই জীৰ্ণ-শীৰ্ণ চেহেৰা এতিয়া আৰু নাই। চাৰে তিনি ডজন এয়াৰব্ৰীজ, আশী হাজাৰ বৰ্গ মিটাৰৰ যাত্ৰীগৃহৰে চেহেৰাই সলনি হৈ গৈছে। পূব এছিয়া, আমেৰিকাৰ পশ্চিম উপকূল আৰু ওচেনিয়া সংযোগী বিমানৰ পূ্ৰ্বোত্তৰ ভাৰতৰ হাব এতিয়া ডি-আই-এল কুশল কোঁৱৰ ইণ্টাৰনেচনেল এয়াৰপোৰ্ট, যোৰহাট চমুকৈ কে-কে-আই-এ, আন্তৰ্জাতিক বিমান পৰিবহন সংস্থাৰ ক’ড জে-আৰ-এইচ। টাৰ্মিনেল হলৰ বেৰত বাগৰুম্বা, বিহুৱতী, গুমৰাক, সত্ৰীয়া নৃত্য, কপৌফুল, গঁড়, বাঘ, পহুৰ জাকৰ জীৱন্ত আকৃতিৰ ত্ৰিমাত্ৰীয় ধৰণৰ ছবিবোৰৰ মাজেৰে আহি আহি কেতিয়া ইমিগ্ৰেচন কাউণ্টাৰটো পালোঁহি গমেই নাপালোঁ।\nমুগাৰ সাজৰ ওপৰত নীলা ব্লেজাৰ পিন্ধা ইমিগ্ৰেচন কাউণ্টাৰৰ মহিলাগৰাকীৰ হাঁহি ভৰা মুখখনলৈ চাই পাচপোৰ্টখন আগবঢ়াই দিলোঁ। পিছফালৰ বেৰখনত এজাক ম’হৰ ছবি, পানীৰ যুঁৱলিত। তাৰ ওপৰত বুজা-নুবুজা বহুকেইটা ভাষাত লিখা আছে – “অসমলৈ স্বাগতম”, পাচপোৰ্টখনত ষ্টাম্প মাৰে মানে মই এঘাৰটা ভাষা গণিলোঁ, চাৰিটা চিনাকি, বাকীকেইটা আনুমানিক, আৰু বহুকেইটা গণিবলৈ নহ’ল। আখৰবোৰৰ মাজতে পাঁচটা ঘড়ী, চাৰিটাত ক্ৰমে লচ এঞ্জেলচ, চিডনী, টকিঅ’ আৰু বেইজিঙৰ সময়। পাঁচ নম্বৰটোত নৰ্থ-ইষ্ট ইণ্ডিয়ান ষ্টেণ্ডাৰ্ড টাইম, পুৱা ছয়-বাজি সোতৰ মিনিট, ইণ্ডিয়ান ষ্টেণ্ডাৰ্ড টাইমতকৈ এঘণ্টা আগবঢ়া।\nইমিগ্ৰেচন পাৰ হৈ ডিউটি ফ্ৰীৰ মাজে মাজে গৈ লাগেজ বেল্ট পাওঁগৈ মানে কিউএফ৭৮৫০ৰ লাগেজ বেল্টত অহা আৰম্ভ হৈ গৈছিল। লাগেজ লৈ কাষ্টমচৰ গ্ৰীণ লাইনেৰে পাৰ হওঁতে মন কৰিলোঁ কাষ্টমচৰ অনডিউটি অফিচাৰসকলৰ আধামান মহিলা। বগা ইউনিফৰ্মত থকা ঈষৎ ৰঙা লিপষ্টিকৰ ৰেখা থকা অফিচাৰগৰাকীৰ কাষেৰে পাৰ হওঁতে এজাক মৃদু সুগন্ধিৰ বতাহ অনুভৱ কৰিলোঁ। দীঘলকৈ এটা উশাহ ল’লোঁ…. কিবা এটা চিনাকি চিনাকি গোন্ধ, এক ব’হাগ ব’হাগ অনুভৱ। যেন কিবা এটা সুগন্ধি অৰ্কিড … জানো জানোও লাগিছে, কিন্তু নামটো যেন ঠিক মনত পেলাব পৰা নাই … বোধকৰো চিম্বিডিয়াম। এৰা, চিম্বিডিয়ামেই হ’ব লাগে।\nআচাম এগ্ৰিকালচাৰ ইউনিভাৰ্চিটি গে’ষ্ট হাউচ মানে অসম কৃষি বিশ্ববিদ্যালয় অতিথিশালা, বৰভেটা, যোৰহাট। ২১ অক্টোবৰ ২০১৫, পুৱা ছয় বাজিছে। দে’তাই মোক জগাই দিলে। বাহিৰ-চাহিৰ ফুৰি সাজু হ’বলৈ। আমি কাজিৰঙালৈ যাম। মই সুধিলোঁ, “দে’তা, কাজিৰঙাত গঁড় দেখিম নে?”। “ক’ব নোৱাৰোঁ দেই, সম্ভাৱনা আছে।” দে’তাই ক’লে। গেষ্ট হাউচৰ পৰা ওলাই অলপ দূৰ আহি ইউনিভাৰ্চিটিৰ মেইন গেটখন দেখা পালোঁ। কালি ৰাতি হোৱা বাবে ভালদৰে দেখাই পোৱা নাছিলোঁ। অলপ আগলৈ সেইখন যোৰহাট জেইল। ইউনিভাৰ্চিটিৰ পৰা ওলাই আহিলে এটা চাৰিআলি পায়, সেইটোৰে সোঁফালে গ’লে বোলে ন-আলি হৈ যোৰহাট টাউন পায়গৈ, বাওঁফালে ক’লৈ যায় দে’তাই নক’লে। সোঁফালৰ বাটটোলৈ চাওঁতে কালি ৰাতি আমি ভাত খাবলৈ যোৱা বৰদেউতাজনৰ ৰঙা গাড়ীখন সেইফালৰ পৰা আহি থকা দেখিলোঁ। প্ৰফেচাৰ বোলে তেখেত। জেইল ৰোডৰ চাৰিআলিটোত দে’তাই আমাৰ গাড়ীখন পোনে পোনে এ টি ৰোডৰ ফালে পোনালে বাবে তেখেতক দেখা নাপালে কিজানি। এটি ৰোডত বাওঁফালে ঘূৰি সেইটো এটা এন আৰ এলৰ তেল ডিপো। “ভাইটি, ফুল কৰি দিয়া” দে’তাই তেল ডিপোৰ দাদাজনক ক’লে।\nযোৰহাট নগৰৰ পৰা ওলাই আহি আমি গাঁতৰ মাজে মাজে অলপ অলপ ৰাষ্টা থকা এটা নেচনেল হাইৱেৰে যথেষ্ট দূৰ অহাৰ পিছত বোকাখাত বোলা নগৰ এখনত সোমালোঁ। সেইখন পোৱাৰ কিছুদূৰ আগতে প্ৰকাণ্ড গাঁত কেইটামানৰ পৰা আমাৰ গাড়ীখনৰ চকাকেইটাৰ দুটা কোনো ৰকমে বচাই দে’তাই বাওঁহাতে আঙুলিয়াই দেখুৱালে, “সেইফালে নুমলিগড় ৰিফাইনেৰী, এন আৰ এল”। বোকাখাতত দে’তাই পুৰি-ভাজি নে কিবা খালে। মই পিছফালে চু-চু কৰিবলৈ গৈ অহাৰ পিছত আৰু একো খাবলৈ মন নগ’ল। ইমান লেতেৰা-পেতেৰা ঠাইত আৰু খাব পাৰি নেকি! দে’তাই ক’ত যে কিবোৰ খাইছে নহয়! চিপচ আৰু চানাচুৰৰ পেকেট দুটামানকে কিনি লোৱা হ’ল। দুৰ্গা পূজাৰ বতৰ। ৰাষ্টাই ৰাষ্টাই পেণ্ডেল। ৰাষ্টাও সেই! গতিকে লাহে ধীৰে আমি মানে দে’তা আৰু মই আহি আছোঁ। অৱশ্যে বোকাখাত পাৰ হোৱাৰ কিছু পিছত ৰাষ্টাটো ভাল। দুয়োফালে ধুনীয়া গছ-গছনিৰে ভৰা। ভাল ৰাষ্টাটোৰো মাজে মাজে স্পীড ব্ৰেকাৰ, একেবাৰে এডৰা এডৰা। দে’তাই দেখুৱাই দিওঁতেহে দেখিলোঁ, সেইবোৰ হেনো বনৰীয়া জীৱজন্তু পাৰ হোৱা বাট, হাতী দণ্ডী নে কি কয়। তাৰমানে কাজিৰঙা পালোঁহিয়েই! পিছে একো বনৰীয়া জন্তু-তন্তু কেনিও দেখা নাই… গৰু-ছাগলী আৰু মানুহৰ ঘৰহে দেখিছোঁ!! তেনেকৈ অলপ দূৰ অহাৰ পিছত দে’তাই হাইৱেৰ বাওঁহাতে জাপি এটাৰ নিচিনা গে’ট এখনৰ তলেৰে আমাৰ গাড়ীখন সুমুৱাই দিলে। তাত কিবা লিখা আছিল, কি পিছে গম নাপালোঁ।\nডিফলু কৰ্প’ৰেচন। এয়াৰপোৰ্টত কাষ্টমচৰ বাহিৰ ওলায়েই সেউজীয়া ৰঙেৰে “ডিফলু কৰ্প’ৰেচন” বুলি লিখা বগা ব’ৰ্ড এখন লৈ জনজাতীয় ডিজাইনৰ পোছাক পিন্ধা যুৱতী এগৰাকী ৰৈ থকা দেখিলোঁ। ব’ৰ্ডখনত সেইটো দেখোন মোৰ নাম। যুৱতী গৰাকীৰ ফালে আগুৱাই গ’লোঁ। …\n…. ……. … (আগলৈ)\n← বৰ্ণবাদ আৰু পুৰুষতন্ত্ৰ : এটি সংক্ষিপ্ত টোকা (জিতেন বেজবৰুৱা)\nটাই গাভৰু (নৱ কোঁৱৰ) →


শিহৰণকাৰী! কােলাত কেচুৱা লৈ জলপ্ৰপাতত আবদ্ধ হৈ পৰিল মাতৃ, তাৰ পাছত ঘটিল এই ঘটনা... - NEWS8 NE\nশিহৰণকাৰী! কােলাত কেচুৱা লৈ জলপ্ৰপাতত আবদ্ধ হৈ পৰিল মাতৃ, তাৰ পাছত ঘটিল এই ঘটনা…\nOctober 28, 2021\t0\tBy NEWS DESK\nনিউজ ডেস্ক। এক শিহৰণকাৰী দৃশ্য। যিটো দেখিলে আপোনাৰো বুকু কঁপি উঠিব।\nহঠাৎ অহা প্ৰচণ্ড বানত আৱদ্ধ কোলাৰ কেচুৱা সহ জল প্ৰপাতত আবদ্ধ হৈ পৰিল এগৰাকী মহিলা।\nমহিলাগৰাকীক উদ্ধাৰৰ বাবে চলিল এক শ্বাসৰুদ্ধকৰ অভিযান।\nএই দৃশ্য তামিলনাডুৰ চালেম জিলাৰ আত্তুৰৰ ওচৰৰ কালভাৰায়ন পাহাৰৰ।\nআনাইভাৰী জলপ্ৰপাতৰ প্ৰৱল বানত আৱদ্ধ শিশু মহিলাক উদ্ধাৰ কৰে উদ্ধাৰকাৰী দলটোৱে। যোৱা দেওবাৰে সংঘটিত হয় এই ঘটনা। বৰ্তমান এই দৃশ্য ভাইৰেল হৈ পৰিছে সামাজিক মাধ্যমত।\nপ্ৰায় দুই মিনিটতৰ ভিডিঅ’টোত দেখা অনুসৰি, এগৰাকী মহিলাক প্ৰচণ্ড পানীৰ কাষত তেওঁৰ কেচুৱাটিক ধৰি শিলৰ ওপৰত বহি থকা দেখা গৈছে।\nতেওঁৰ ওপৰত কেইজনমান উদ্ধাৰকাৰীয়ে ৰছী ব্যৱহাৰ কৰি তেওঁক ওপৰলৈ উঠাই নিবলৈ চেষ্টা কৰিছে।\nA dramatic rescue operation carried out by forest dept officials in Tamil Nadu’s Attur was widely appreciated, including by CM MK Stalin, after visuals of the incident went viral.#Tamilnadu pic.twitter.com/TnI8CzEcLq\n— Surya Reddy (@jsuryareddy67) October 26, 2021\nজলপ্ৰপাতৰ সিপাৰে থিয় হৈ থকা লোকসকলে চিঞৰ বাখৰ কৰা দেখা গৈছে আৰু উদ্ধাৰকাৰী লোক সকলক মহিলা গৰাকী পৰি যোৱাৰ বাবে বগাব নিদিবলৈ কোৱা শুনা গৈছে।\nতাৰ পিছত দলটোৱে শিশুটিক মহিলা গৰাকীৰ পৰা লৈ আনে আৰু আন উদ্ধাৰকাৰীক দি ওপৰলৈ লৈ যায়। আৰু তাৰ পিছত মহিলাগৰাকীক সাৱধানে তুলি অনা দেখা গৈছে।\nমাতৃ আৰু শিশু বিপদমুক্ত যেন দেখিবলৈ পোৱা যায়। কিন্তু দলটোৰ দুজন ব্যক্তিয়ে হঠাতে ভাৰসাম্য হেৰুৱাই পানীত পৰি যায়।\nযদিও ভিডিঅ’টো সেই মুহূৰ্তত শেষ হয়, দুয়োজন ব্যক্তিয়ে নদীৰ আনটো ফালে সাঁতুৰি গৈ সুৰক্ষিতভাৱে পাৰলৈ উঠে বুলি জানিব পৰা যায়।\nচালেম জিলা ডিএফঅ’ কে গৌথামে কয় যে, “ঘটনাটোৰ পিছত কোনো মৃত্যু বা আঘাতৰ খবৰ পোৱা হোৱা নাই। আনাইভাৰী মুত্তাল হৈছে এক নিৰ্ধাৰিত পৰিৱেশ-পৰ্যটন স্থান। কল্লৱৰায়ণ পাহাৰৰ বৰষুণৰ পানী এই জলপ্ৰপাতত নামি আহে। এয়া হৈছে আত্তুৰ অঞ্চল। এই পাহাৰৰ সিপাৰে থকা কাৰ্ণুডি অঞ্চলত বৰষুণ হোৱাৰ কথা মানুহে একো জনা নাছিল। ২০-৩০ মিনিটৰ ভিতৰত অঞ্চলটোত আকস্মিক বানপানী হয়। এইটো প্ৰতি বছৰে হয়। এইবাৰ পানীৰ পৰিমাণ অধিক আছিল। মানুহবোৰ জলপ্ৰপাতৰ কাষত আৱদ্ধ হৈ পৰিছিল। তাত কোনো পথ নাছিল, তেওঁলোকে কেৱল ৰছী ব্যৱহাৰ কৰি আনটো ফালে যাব পাৰিছিল। যিহেতু আমাৰ লোকসকলক ইতিমধ্যে এনে পৰিস্থিতিৰ বাবে প্ৰশিক্ষণ দিয়া হৈছিল, তেওঁলোকে লোকসকলক সুৰক্ষিতভাৱে উদ্ধাৰ কৰিছিল। আমি লগে লগে ঠাইডোখৰ খালী কৰি দিছিলো আৰু অঞ্চলটো বন্ধ কৰাৰ নিৰ্দেশ দিছিলো।”\n“தாயையும் சேயையும் காப்பாற்றியவர்களின் தீரமிக்க செயல் பாராட்டுக்குரியது; அரசால் சிறப்பிக்கப்படுவார்கள்.\nதன்னுயிர் பாராது பிறரது உயிர் காக்க துணிந்த அவர்களது தீரத்தில் மனிதநேயமே ஒளிர்கிறது! ” என மாண்புமிகு முதலமைச்சர் @mkstalin அவர்கள் தெரிவித்துள்ளார். pic.twitter.com/phJWrYLCwi\n— CMOTamilNadu (@CMOTamilnadu) October 26, 2021\nডিএফঅ’য়ে লগতে কয় যে, “কোভিড-১৯ শিথিলতাৰ অংশ হিচাপে ঠাইখন দুমাহ পূৰ্বে জনসাধাৰণৰ বাবে পুনৰ মুকলি কৰা হৈছিল। বতৰৰ পৰিস্থিতিৰ বাবে পৰৱৰ্তী জাননী নোপোৱালৈকে আনাইভাৰী মুত্তাল জলপ্ৰপাত, ভালুক্কুপাৰাই আৰু য়েৰকাউডৰ আৰু এটা পৰ্যটন স্থান বন্ধ ৰখাৰ নিৰ্দেশ দিয়া হৈছে। ক্ষেত্ৰ প্ৰতিবেদন এতিয়াও মোৰ ওচৰলৈ আহিবলৈ বাকী আছে। তাৰ পিছতহে আমি উদ্ধাৰ হোৱা লোকসকলৰ বিৱৰণ জানিব পাৰিম।”\nবাছক অভাৰটেক কৰিবলৈ গৈ বিপদত পৰিল স্কুটি আৰােহী দম্পতী, ঘটনাৰ দৃশ্য ভাইৰেল\nঅৱশেষত জামিন লাভ শ্বাহৰুখ খানৰ পুত্ৰ আৰিয়ান খানৰ